**Izvještaj o srednjoročnoj evaluaciji Strategije integriranog lokalnog razvoja općine Doboj Istok za period evaluacije 2011.-2014. godina**

Konsultant/evaluator:Prof.dr. Bahrija Umihanić

Decembar 2015. godine

**SADRŽAJ**

1. IZVRŠNI SAŽETAK 3

2. POZADINA 5

3. METODOLOŠKI PRISTUP 6

3.1 Pregled relevantne dokumentacije, korišteni alati i radionice 6

4. NALAZI EVALUACIJE 8

4.1. Relevantnost 8

4.2. Efektivnost 11

4.2.1. Procjena postignuća u ispunjenju sektorskih ciljeva ekonomskog razvoja 11

4.2.2. Procjena postignuća u ispunjenju sektorskih ciljeva društvenog razvoja 17

4.2.3. Procjena postignuća u ispunjenju sektorskih ciljeva u sektoru okoliša 23

4.3. Efikasnost 28

4.3.1. Procjena efikasnosti prema broju realizovanih u odnosu na broj planiranih projekata 28

4.3.2. Procjena efikasnosti prema visini utrošenih u odnosu na planirane finansijske resurse 30

4.4. Utjecaj 33

4.5. Održivost 36

4.6. Institucionalni i organizacioni kapaciteti 37

4.6.1. Procjena postojećih institucionalnih i organizacionih kapaciteta 37

4.6.2. Održivost sistematičnog pristupaupravljanju razvojem 38

5. SUMARNI ZAKLJUČCI I PREPORUKE ZA REVIZIJU 41

6. ANEKSI 47

Aneks 1: Lista učesnika u procesu evaluacije Strategije Općine Doboj Istok 47

Aneks 2: Lista pregledanih dokumenata i korištenih alata tokom evaluacije strategije 48

# IZVRŠNI SAŽETAK

Sistemsko praćenje i vrednovanje (monitoring i evaluacija) realizacije Strategije omogućava mjerenje ostvarenja postavljenih ciljeva te poduzimanje pravovremenih mjera u cilju eventualnih korekcija. U dokumentu Strategije integriranog lokalnog razvoja Općine Doboj Istok za period 2011.-2020. godina(u daljem tekstu Strategija) planirano je vrednovanje (srednjoročna evaluacija) Strategije[[1]](#footnote-1), koja je realizirana u periodu 2011.-2014. godina. Evaluacija je izvršena kroz ocjenu osnovnih aspekata vrednovanja Strategije koji se odnose na relevantnost, efektivnost, efikasnost, utjecaj i održivost. U nastavku su sumirani ključni nalazi evaluacije.

**Relevantnost**

Na osnovu analize u toku procesa evaluacije, utvrđeno je da su strateške intervencije definisane u Strategiji usklađene sa potrebama lokalne zajednice. Prvobitno evidentirani problemi i potrebe su i dalje aktuelni u lokalnoj zajednici, tako da su uglavnom sve strateške intervencije iz Strategije koje nisu realizirane u proteklom periodu i dalje relevantne i potrebno ih je uključiti u pripremu sektorskih planova u reviziji Strategije. Međutim, u lokalnoj zajednici u 2014., ali i 2015. godini su nastale dodatne potrebe kao posljedica elementarnih nepogoda, što je uzrokovalo identificiranje novih projekata koje je potrebno razmotriti u procesu revizije Strategije. Također, u kontekstu relevantnosti potrebno je razmotriti utjecaj kojeg je imao prestanak rada Vegafruit d.o.o. kako na potrebe u oblasti zapošljavanja, tako i na potrebe u oblasti plasmana poljoprivrednih proizvoda sa lokalnog područja, kao i utjecaj popisa stanovništva u smislu veće dostupnosti sredstava od PDV-a za realizaciju strateških intervencija. U kontekstu relevantnosti intervencija u oblasti obrazovanja, potrebno je voditi računa o trendu smanjenja broja učenika osnovnih i srednjih škola na području ove općine. Preporučuje se i revizija sektorskih ciljeva te prioritizacija projekata, te unapređenje koherentnosti sektorskih ciljeva/ishoda sa projektnim ciljevima/ishodima.

**Efektivnost**

Analizirajući efektivnost sa aspekta procjene utjecaja strateških intervencija (implementiranih programa i projekata) na postignuća definiranih sektorskih ciljeva, može se zaključiti da je ista bila na niskom nivou, jer niti jedan sektorski cilj nije u potpunosti ostvaren. Evaluacijom je utvrđeno da je prilikom definisanja očekivanih ishoda za pojedine sektorske ciljeve, izostalo definisanje programsko-projektnih ishoda i indikatora za sve projekte koji su definisani u svrhu ostvarenja pojedinih očekivanih sektorskih ciljeva i ishoda, te je nemoguće pratiti doprinos realizacije takvih projekata na ostvarenje sektorskog cilja. Stoga je neophodno, u reviziji Strategije, definisati programsko-projektne ishode i indikatore za sve projekte koji se nađu u revidiranoj Strategiji, na način da budu usklađeni sa sektorskim ciljem. Također, u uslovima ograničenih sredstava za implementaciju projekata treba prioritetizirati one koji će u najvećoj mjeri doprinijeti ostvarenju sektorskog cilja. Preporuka je da se u reviziji Strategije, projekti u okviru određenog sektorskog plana implementacije grupišu prema vezi sa sektorskim ciljevima.

**Efikasnost**

Od ukupno 84 projekta planirana za realizaciju u srednjoročnom periodu implementacije Strategije, njih 44 je završeno i/ili je u toku implementacije (52%) što ukazuje na nedovoljno dobro planiranje. Pored ovih projekata, godišnjim planovima implementacije su vanredno realizirana i 3 projekta koji su imali uticaj na strateške ciljeve, a i kroz koje je obezbijeđen određeni nivo sredstava. Nerealno planiranje sredstava za implementaciju projekata dovelo je i do realizacije određenog broja projekata u znatno većem iznosu nego je bilo planirano, što je uticalo i na ostvarenje visokog nivoa (95%) ukupno realiziranih planiranih sredstava. Analizom izvora finansiranja uočeno je da se prilikom planiranja sredstava za implementaciju strateških intervencija u značajnoj mjeri oslanjalo na vanjske izvore, čiji izostanak uz ograničenost budžetskih sredstava, je uticao i na nedovoljan nivo implementacije strateških projekata u posmatranom periodu. Preporuke za efikasnost se odnose na optimiziranje obima projekata prema očekivanim mogućnostima izdvajanja iz Budžeta te realnije sagledavanje mogućnosti finansiranja projekata sa viših nivoa vlasti, ali i donatorskih sredstava, uvažavajući i razvijenost kapaciteta za pripremu projektnih prijedloga na nivou JLS.

**Utjecaj**

U srednjoročnom periodu implementacije Strategije, periodu 2011.-2014. godina, ostvaren je određeni skroman napredak u ostvarenju utjecaja na razvoj lokalne zajednice. U tom pogledu može se istaći unaprijeđena putna i komunalna infrastruktura, unaprijeđen sistem za otkup i preradu mlijeka, ojačani tehnički kapaciteti lokalne uprave, očišćeni vodotokovi, uspostavljen sistem praćenja zagađenosti zraka, kreiran LEAP, a i u kontekstu stvaranja preduslova za dalje razvojne aktivnosti u narednim godinama. Također, u reviziji Strategije, a u svrhu ostvarenja većeg utjecaja Strategije na potrebe ciljnih grupa i šire zajednice u općini, preporučuje se unapređenje koordinacije JLS i drugih razvojnih aktera, snažnije lobiranje interesa Općine u planovima viših nivoa vlasti, unapređenje kapaciteta JLS u pogledu apliciranja za vanjske izvore sredstava za finansiranje razvojnih aktivnosti, kao i izdvajanja budžetskih sredstava u skladu sa planovima razvoja.

**Održivost**

Opća ocjena održivosti Strategije u svim aspektima je zadovoljavajuća, ali imajući u vidu identifikovane rizike za održivost Strategije (nedostatak Jedinice za upravljanje razvojem - JURA koja bi aktivno pratila proces implementacije) potrebno je adekvatno razmotriti princip održivosti za sve strateške intervencije. Preporuka za ostvarivanje većeg stepena održivosti je intenzivirati aktivnosti na uspostavi JURA-e, posvetiti veću pažnju održivosti strateških intervencija u ekonomskom sektoru, jačati kapacitete JLS i nevladinog sektora za privlačenje vanjskih izvora sredstava te razmotriti mogućnosti JPP-a.

**Institucionalni kapaciteti**

Sistemski pristup strateškom planiranju i implementaciji integrirane Strategije lokalnog razvoja nije zaživio u svakodnevnoj praksi općinskih upravnih organa niti u široj lokalnoj zajednici. Postojeći kapaciteti imaju znanje, ali ono što sprečava dalji napredak jeste uključenost navedenih kapaciteta i njihova želja i spremnost da se navedeno sprovede i u praksi. U srednjoročnom periodu implementacije Strategije izostala je uspostava Jedinice za upravljanje razvojem (JURA). Iako određeni kapaciteti postoje, uočena je potreba za dodatnim jačanjem kapaciteta Općine za pripremu projektnih prijedloga za donatorske fondove. Također, ističe se i potreba revitalizacije Partnerske grupe u procese upravljanja razvojem na nivou JLS. Kao prioritetna aktivnost u ovoj oblasti nameće se uspostava JURA-e, što bi osiguralo pozitivan utjecaj na sve, evaluacijom utvrđene, nedostatke u ovoj oblasti.

**Nalazi evaluacije prezentirani u izvršnom sažetku, zajedno sa strukturiranim zaključcima i preporukama koje se nalaze u zadnjem poglavlju ovog dokumenta, biće korišteni kao "ulazni" materijal u procesu predstojeće revizije Strategije.**

# POZADINA

Strategija integriranog lokalnog razvoja općine Doboj Istok za period 2011.-2020. godina usvojena je od strane Općinskog vijeća Doboj Istok u martu 2011. godine. Strategija definira strateške ciljeve i strateške fokuse za dugoročni period od 10 godina, dok sektorski razvojni planovi (Ekonomski razvoj, Društveni razvoj i Zaštita okoliša) definiraju sektorske ciljeve, rezultate, programe, projekte i mjere za period od pet godina. Na osnovu srednjoročnih sektorskih razvojnih planova, u dosadašnjem periodu implementacije Strategije, Općinski razvojni tim je na godišnjoj osnovi pripremao Plan implementacije (princip 1+2), tačnije za period 2013.-2015. i 2014.-2016. godina, s obzirom da je Plan implementacije za period 2011.-2013. godina sadržan u inicijalnom dokumentu Strategije, te stoga ni PI 2012.-2014. nije izrađen. Planovi implementacije koje je kreirao Općinski razvojni tim je sadržavao planirane projekte i mjere za definisani period sa indikatorima, uz finansijski okvir po godinama iz općinskog budžeta i iz eksternih izvora, nosioce implementacije sa navođenjem općinskog odjeljenja odgovornog za implementaciju, korisnike te vezu sa budžetom odnosno vrstu rashoda u općinskom budžetu. Plan implementacije je djelimično korišten u pripremi planova rada po službama (Planovi službi rađeni u prethodnom periodu).Planiranje izdvajanja iz Budžeta Općine za implementaciju planiranih projekata nije u potpunosti vršeno u skladu sa dinamikom planiranja Budžeta. Ograničena budžetska sredstva, neizvjesnost u planiranju vanjskih izvora sredstava (proračuni viših nivoa vlasti, donatorski i drugi izvori), kao i potreba za usmjeravanjem sredstava za sanaciju šteta od elementarnih nepogoda u 2012. i 2014. godini su predstavljali dodatne prepreke za kvalitetnije planiranje i realizaciju planova.

Vremenskom dinamikom praćenja i vrednovanja predviđeno je da se praćenje realizacije okvirnih godišnjih planova vrši svake godine. U tom kontekstu, Općinski razvojni tim je vršio redovan monitoring realizacije planiranih projekata na godišnjem nivou, ali ne postoji uspostavljen organizovan i kontinuiran sistem prikupljanja, obrade, pohranjivanja i analiziranja podataka relevantnih za praćenje realizacije Strategije, izuzev u dijelu ekonomskog sektora, te se prikupljanju podataka pristupa kada se uoči potreba za istim. Na osnovu podataka iz monitoringa planova implementacije, u Općini su pripremana Godišnja izvješća o implementaciji koja su dostavljana Općinskom razvojnom timu, Načelniku i Općinskom vijeću. U ovom kontekstu se upravo uočava nedostatak centraliziranog, organizovanog i funkcionalnog sistema prikupljanja podataka o implementaciji projekata, s obzirom da, naprimjer, Godišnji izvještaj o implementaciji Strategije 2011.-2012. ne sadrži određene podatke o uloženim sredstvima iz vanjskih izvora. Iako je planirano da se sastanci sa Partnerskom grupom održavaju najmanje tri puta godišnje, broj sastanaka na godišnjem nivou se smanjivao (2011. održana 4 sastanka, 2012. dva sastanka te po 1 sastanak u 2013. i 2014. godini). Teme sastanaka uključivale su izvještaje o realizovanim strateškim projektima, razmatranje planova implementacije, probleme u radu u okviru pojedinih sektora, a jedan od ciljeva ovih sastanaka bila je i uspostava odnosa sa institucijama i organizacijama viših nivoa vlasti.

U dokumentu Strategije kao nosilac praćenja implementacije Strategije zadužena je općinska služba za poduzetništvo i finansije, koja, zajedno sa ORT-om, priprema godišnje izvještaje o implementaciji projekata iz Strategije.

U proteklom periodu implementacije Strategije nije vršena kontrolna evaluacija ostvarenja sektorskih ciljeva, koja je bila predviđena planom evaluacije nakon 3 godine implementacije Strategije, zbog nedostatka sistemskog pristupa praćenju i vrednovanju ovog dokumenta, te se navedene faze provode na ad hoc osnovi odnosno po potrebi.

Imajući u vidu da je potrebno pristupiti procesu revizije Strategije, u smislu prilagođavanja sektorskih ciljeva za naredni petogodišnji period (2016.-2020.), Općina Doboj Istok je započela sa pripremnim aktivnostima za reviziju, a nalazi i preporuke iz ovog Izvještaja će biti korišteni u procesu revizije Strategije.

# METODOLOŠKI PRISTUP

Metodologija srednjoročne evaluacije Strategije integriranog lokalnog razvoja Općine Doboj Istok je usmjerena na sljedeće ključne aspekte:

* Koliki napredak je postignut u pravcu ostvarenja sektorskih i strateških ciljeva?
* U kojoj mjeri su definirani strateški ciljevi i programski prioriteti još uvijek relevantni s obzirom na utjecaj u međuvremenu izmjenjenih i nepredviđenih okolnosti u periodu od usvajanja Strategije razvoja (naprimjer, poplava i klizišta u BiH)?
* U kojoj mjeri su strateške intervencije (realizirani prioritetni programi i projekti) učinkovite za realiziranje planiranih strateških i sektorskih ciljeva?
* U kojoj mjeri su resursi efikasno planirani i iskorišteni za realiziranje projekata i postizanje ciljeva?
* Koliko su efekti strateških intervencija korisni za ciljne grupe i da li odgovaraju na potrebe lokalne i šire zajednice (u smislu šire procjene planiranih i neplaniranih utjecaja koji mogu biti pozitivni i negativni)?
* U kojoj mjeri su rezultati strateških intervencija (pozitivne promjene) održivi?
* U kojoj mjeri su postojeći institucionalni i organizacioni kapaciteti adekvatni za uspješnu implementaciju Strategije?
* U kojoj mjeri je sistematski pristup strateškom planiranju i implementaciji integriranih Strategija lokalnog razvoja zaživio u svakodnevnoj praksi općinskih upravnih organa i šire lokalne zajednice?

Evaluacija je provedena kroz analizu podataka iz sekundarnih izvora, odnosno planova, izvještaja, pregleda i slično, te kroz primarno istraživanje i prikupljanje podataka kroz razvijene alate tabela i intervjuisanje predstavnika Općine, kao i zainteresiranih strana lokalne zajednice.

U procesu evaluacije korištene su klasične metode prikupljanja podataka iz sekundarnih i primarnih izvora uz osiguranje participacije ključnih aktera, odnosno predstavnika Općinskog razvojnog tima i predstavnika Partnerske grupe odnosno zainteresiranih strana.

## Pregled relevantne dokumentacije, korišteni alati i radionice

Za potrebe pregleda relevantne dokumentacije, Služba za poduzetništvo i financije Općine Doboj Istok je dostavila inicijalne neophodne dokumente za pokretanje procesa evaluacije koji su obuhvatili slijedeće: (i) Strategiju, (ii) Planove implementacije 1+2, (iii) Godišnje izvještaje o implementaciji Strategije, (iv) Izvještaje o izvršenju Budžeta Općine Doboj Istok, (v) Godišnje izvještaje o radu općinskog načelnika te ostale podatke koji se odnose na realizaciju projekata i mjera.

Za procjenu institucionalnih i organizacionih kapaciteta, izvršen je pregled slijedeće dokumentacije: (i) Procjena postojećih funkcija upravljanja lokalnim razvojem Općine Doboj Istok; (ii) Preporuke za uspostavljanje Jednice za upravljanje lokalnim razvojem (JURA) u Općini Doboj Istok.

Pored općinske dokumentacije, za potrebe evaluacije Strategije, pregledani su i statistički izvještaji koje publikuje Federalni zavod za statistiku i Federalni zavod za programiranje razvoja.

U pogledu postojanja i kvaliteta jedinstvene baze podataka koja bi se trebala kontinuirano ažurirati za sistemsko praćenje i mjerenje ostvarenja sektorskih i strateških ciljeva definisanih u Strategiji uočeno je da su sistematizacijom pojedinih radnih mjesta i opisima poslova službenika po pojedinim službama, definirane odgovornosti za prikupljanje podataka, ali nema jasno definiranog zaduženja formiranja i ažuriranja centralizirane baze podataka.

U svrhu prikupljanja informacija za procjenu ostvarenja sektorskih ciljeva, u procesu srednjoročne evaluacije Strategije razvoja općine Doboj Istok korištena je tabela Sektorskih i makro indikatora razvoja (SMI)*,* a koja je poslužila da se u toku evaluacije naprave procjene vezane za realizovane sektorske ishode.

Općinski razvojni tim je obezbijedio potpune dostupne informacije i podatke popunjavanjem SMI tabele sa podacima i kumulativnom ocjenom stanja u ostvarenju sektorskih ciljeva zaključno sa 2014. godinom. *(Aneks 1: SMI tabela)*

Za ocjenu napretka na programsko-projektnom nivou, pripremljena je i korištena tabela sa podacima o implementaciji projekata, planiranim i ostvarenim finansijskim sredstvima, razlozima odstupanja i doprinosu završenih projekata ostvarenju programsko-projektnih indikatora.

Općinski razvojni tim je obezbijedio informacije za postignuća na projektnom nivou, prema definisanoj formi programsko-projektne tabele. *(Aneks 2: Programsko-projektna tabela)*

Za potrebe primarnog prikupljanja podataka za srednjoročnu evaluaciju Strategije, korišten je *upitnik* za intervjuiranje ključnih predstavnika Općine, koji sadrži pitanja vezana za ključne aspekte implementacije Strategije. Poseban dio upitnika se odnosi na pitanja za procjenu institucionalnih i organizacionih kapaciteta za realizaciju Strategije.

Tokom intervjua sa predstavnicima Općine korištena je i *matrica za procjenu kapaciteta općine*, koja je ranije korištena za snimanje stanja prilikom definiranja preporuka za uspostavljanje jedinice za upravljanje razvojem u Općini Doboj Istok. U toku evaluacije su razmatrane nastale promjene u raspodjeli odgovornosti po fazama planiranja, provođenja i praćenja, vrednovanja i revizije Strategije.

Odgovori i informacije prikupljene u toku intervjua su korišteni za pripremu nalaza i preporuka u ovom Izvještaju. *(Aneks 3: Lista intervjuisanih aktera)*

Poseban upitnik je kreiran i korišten za intervjuiranje predstavnika ključnih zainteresiranih aktera, odnosno Partnerske grupe. Upitnik sadrži pitanja koja se odnose na proces uključenosti u proces izrade i/ili implementacije Strategije, informisanost o implementaciji te preporuke za poboljšanja u realizaciji Strategije. Identifikacija ključnih vanjskih organizacija za intervjuiranje je izvršena u saradnji sa predstavnicima Općinskog razvojnog tima.

Odgovori i informacije prikupljene u toku intervjua su korišteni za procjenu saradnje Općine i zainteresiranih strana u procesu implementacije Strategije.

U svrhu informiranja i prikupljanja sugestija i komentara članova proširenog sastava Općinskog razvojnog tima o metodologiji i izvješću o evaluaciji Strategije održane su sljedeće radionice:

* Uvodna radionica o metodologiji procesa evaluacije, 15.10.2015. godine;
* Radionica o izvješću o evaluaciji Strategije, 17.12.2015. godine.

# NALAZI EVALUACIJE

Nalazi nezavisne srednjoročne evaluacije Strategije bazirani su na pet ključnih aspekata koji se odnose na relevantnost, efektivnost, efikasnost, utjecaj i održivost te insitucionalne i organizacione kapacitete lokalne zajednice.

## Relevantnost

Relevantnost, kao ključni aspekt evaluacije Strategije, se odnosi na procjenu obima u kojem su strateški ciljevi i prioriteti definirani u dokumentu Strategije bili relevantni, te koliko su i dalje relevantni za potrebe lokalne zajednice, odnosno definiranih ciljnih grupa, a uzimajuću u obzir promjene u okruženju.

S obzirom da su ključni problemi i izazovi lokalne zajednice te načini njihovog rješavanja najšire predstavljeni u sklopu strateških fokusa, isti su korišteni kao osnova za pregled relevantnosti strateških ciljeva i prioriteta.

**Strateški fokus 1. Stvaranje povoljnog ambijenta za društveni i privredni razvoj** – U definiciji strateškog fokusa postavljeno je da je namjera općine da se solidan i relativno dobro razvijen društveni život i privredni sektor općine podigne na viši nivo, da se kreira privlačno društveno okruženje i stvori prepoznatljiva poslovna sredina sa razvijenim preduzetništvom i poljoprivrednom proizvodnjom. Prepoznato je da je potrebno uložiti napore da općina postane privlačno mjesto za stanovanje i poslovanje te da je u uslovima visoke stope nezaposlenosti poljoprivrednu proizvodnju potrebno staviti u u fokus kada je u pitanju privredni razvoj općine. Imajući u vidu da neke od ključnih strateških intervencija koje su trebale doprinijeti rješavanju prvobitno definisanih problema nisu implementirane (poslovne zone nisu uspostavljene kao ni otkupna stanica za poljoprivredne proizvode i preradu, nije ostvaren pristup Garantnom fondu, izostanak podrške formiranju i razvoju mini farmi i podizanju autohtonih zasada voća, izostanak izgradnje kolektora i prioritetne primarne mreže fekalne kanalizacije), kao i simboličan napredak kojeg općina ostvaruje, posmatrajući makroindikatore razvoja, te prema stavovima intervjuisanih predstavnika općine i zainteresiranih strana, može se zaključiti da su potrebe u oblasti društvenog i privrednog razvoja i dalje aktuelne. Privrednom razvoju određenog područja umnogome doprinosi razvijena poduzetnička infrastruktura, što je strateška intervencija koja u srednjoročnom periodu implementacije Strategije nije realizirana, ali je i dalje relevantna. Evaluacijom je utvrđeno da i dalje postoji potreba za boljom organizacijom privrednika u vidu udruženja kako bi se osigurala bolja saradnja i koordinacija, kako međusobna tako i sa lokalnim vlastima. Sa druge strane, iako je i kroz potpunu i djelimičnu realizaciju projekata u oblasti društvenog razvoja (projekti vodosnabdijevanja i sanacije vodovoda, izgradnje puteva, izgradnje trafostanice i sl.) unaprijeđen kvalitet društvene infrastrukture, kao osnove društvenog razvoja, radi se o oblasti u kojoj su potrebe lokalne zajednice uvijek prisutne. Evaluacijom je utvrđeno da su inicijalno postavljene strateške intervencije bile relevantne, te je implementacija dijela njih doprinijela određenom napretku u ovoj oblasti, međutim s obzirom na neimplementirane strateške intervencije, te da su u ovoj oblasti potrebe društvene zajednice i dalje aktuelne, strateški fokus je relevantan.

**Strateški fokus 2. Aktivnosti na zaštiti zemljišta, voda i okoliša**  – Neizgrađenost kanalizacione mreže i postojanje velikog broja registrovanih klizišta koja ugrožavaju poljoprivredne površine i naselja su problemi koji su proritetno definisani u okviru ovog fokusa. U srednjoročnom periodu implementacije Strategije izvršena je sanacija i proveden niz interventnih sanacionih mjera na klizištima na području općine naročito nakon elementarne nepogode u 2014. godini kada je izvršeno 27 sanacionih mjera na klizištima. Upravo nakon elementarne nepogode i dalje ostaje aktulena potreba njihove dalje sanacije. Izostanak implementacije strateške intervencije Izgradnje kolektora i prioritetne primarne mreže fekalne kanalizacije, implicira i dalje relevantnu potrebu koja se odnosi na prvobitno definisani ključni problem neizgrađenosti kanalizacione mreže. Također, implementirane su ili su trenutno u toku i strateške intervencije koje su se odnosile na izgradnju prioritetnih vodozaštitnih zona, sanaciju vodovoda i divljih deponija i druge. Stoga, imajući u vidu i dalje aktuelne potrebe sanacije i uređenja vodovodnih tokova, uređenja kanalizacione mreže, kao i potrebe u oblasti deminiranja, te da je područje općine u nekoliko navrata bilo pogođeno elementarnim nepogodoma, sa posebnim posljedicama one u 2014. godini, ovaj strateški fokus i definirane strateške intervencije i dalje su relevantne za ciljne grupe, posebno u dijelu sanacije klizišta, izgradnje kanalizacione mreže, uređenja vodotokova i deminiranja. U skladu sa navedenom promjenom, potrebno je dopuniti strateški fokus na način da obuhvata promjene nastale usljed elementarnih nepogoda.

**Strateški fokus 3. Jačanje kapaciteta lokalne uprave, javnog sektora i civilnog društva** – U kontekstu ovog strateškog fokusa istaknuti su prvobitni problemi koji su se odnosili na nedovoljnu saradnju lokalne uprave sa preduzetnicima, nedovoljan općinski budžet i fukcionisanje predstavničke vlasti u općini. Utvrđeno je i nefunkcionisanje organizacija civilnog društva, ali i neizgrađenost kapaciteta određenih javnih institucija na području općine. Iako su u srednjoročnom periodu implementacije Strategije realizirane određene aktivnosti na jačanju kapaciteta lokalne uprave, javnog sektora i civilnog društva (formirana udruženja žena i za zaštitu životne sredine, unaprijeđeni uslovi rada šalter sale Općine, uvedeno trezorsko poslovanje, ojačani kapaciteti JKP-a i dr.), evaluacija je ukazala na nepromijenjen nivo zadovoljstva građana i privrednika radom lokalne uprave, nedovoljno razvijene kapacitete NVO sektora, posebno u kontekstu novoosnovanih udruženja, kao i nedovoljno razvijene kapacitete lokalne zajednice za privlačenje vanjskih izvora sredstava. Stoga je i dalje aktuelna potreba za jačanjem kapacitete lokalne uprave, javnog sektora i civilnog društva. Dakle, imajući u vidu i dalje aktuelne potrebe za jačanjem navedenih kapaciteta, definisane strateške intervencije u ovoj oblasti i ovaj strateški fokus su i dalje relevantni.

**Strateški fokus 4. Institucionalno korištenje ljudskih resursa i pristupnih fondova kroz saradnju sa okruženjem**. U Strategiji postavljeni fokus bio je usmjeren na međuopćinsku saradnju (MOS), odnosno prepoznata je potreba da se problemi općine Doboj Istok rješavaju i kroz projekte MOS, posebno u okviru velikih infrastrukturnih projekata kao što su uređenja obala rijeka, kao i potreba da se uspostave oblici i sistemi saradnje koji će biti funkcionalni i brzo odgovoriti zahtjevima općina u okruženju, ali i zahtjevima mogućih finansijera i donatora. U Strategiji, međuopćinska saradnja postavljena je kao pristup u nekoliko strateških intervencija, koje nisu realizirane. Sa druge strane, realizirana su tri projekta međuopćinske saradnje koja su bila rezultat neplaniranih i vanstrateških intervencija. Međuopćinska saradnja u proteklom peirodu pokazala se kao značajna, naročito u kontekstu saniranja šteta usljed nedavnih poplava, koje su između ostalih pogodile i općinu Doboj Istok. Udruživanjem kapaciteta sa susjednim JLS ostvareni su značajniji efekti u sanaciji šteta, što bi mogao biti pristup koji se može u budućnosti prenijeti i na druge sektore i strateške aspekte. Imajući u vidu navedeno, te da u proteklom periodu nije uspostavljena funkcionalna mreža MOS, potrebe lokalne zajednice u ovoj oblasti su i dalje aktuelne. Iako su razvijeni određeni kapaciteti u Općini iz oblasti pisanja i upravljanja projektima, i dalje se pripremi projektnih prijedloga pristupa tek prilikom objave određenih javnih poziva koji omogućavaju sufinansiranje razvojnih i drugih projekata u Općini. U uslovima nedostatka budžetskih sredstava za realizaciju definisanih razvojnih projekata, kao i izostanka finansiranja projekata sa viših nivoa vlasti, ovaj fokus i pristup će u sve većoj mjeri dobivati na značaju odnosno biti relevantan.

|  |
| --- |
| **Zaključci i preporuke**Strateški ciljevi i prioriteti su generalno ocijenjeni kao relevantni i korisni za ciljne grupe unutar lokalne zajednice. Utvrđeno je da projekti, a posebno oni infrastrukturni, odgovaraju potrebama lokalne i šire zajednice. Uočen je nesklad između broja planiranih projekata nasuprot raspoloživim finansijskim sredstvima, te fokusiranje na društveni sektor i zanemarivanje strateških intervencija u ostala dva sektora, posebno ekonomskom, što je u konačnici uticalo da je još uvijek aktuelan značajan broj prvobitno definisanih problema sa kojima se lokalna zajednica suočava, naročito u ova dva sektora. Dodatno, prema stavovima intervjuisanih predstavnika Partnerske grupe odnosno zainteresiranih strana, predviđene i realizirane strateške intervencije su bile i dalje su relevantne za ciljne grupe, ali je istaknuta potreba za većim stepenom implementacije projekata definisanih u Strategiji, većem usmjeravanju na oblast ekonomskog razvoja, te definisanju prioriteta za finansiranje po sektorima.U kontekstu promjena koje je potrebno razmotriti prilikom revizije Strategije, a koje utiču na relevantnost strateških intervencija, potrebno je, prije svega, razmotriti uticaj elementarnih nepogoda koje su zadesile općinu (2012. godine snježne padavine i 2014. godine poplave i klizišta), a koje su ujedno najveće promjene u lokalnoj zajednici u posmatranom periodu, odnosno faktor koji je iz lokalnog konteksta u najvećoj mjeri uticao na prioritete i potrebe građana. S tim u vezi Strateški fokus 2 je potrebno revidirati kao bi obuhvatio i promjene nastale usljed elementarne nepogode. Štete od elementarne nepogode uzrokovale su usmjeravanje sredstava iz općinskog budžeta na projekte njihove sanacije, što je sa druge strane, imalo utjecaj na smanjenje iznosa sredstava planiranih za realizaciju razvojnih projekata, pomjerajući fokus na saniranje šteta. Stoga je u procesu revizije Strategije potrebno razmotriti načine prevencije budućih elementarnih nepogoda kroz proaktivno planiranje zaštite od rizika naročito u infrastrukturnim projektima. U kontekstu relevantnosti, a što bi moglo doprinijeti osiguravanju većeg iznosa sredstava za realizaciju strateških intervencija, prilikom revizije Strategije potrebno je razmotriti i utjecaj rezultata Popisa stanovništva u Bosni i Hercegovini, prema čijim nezvaničnim rezultatima na području općine Doboj Istok živi veći broj osoba nego je to slučaj sa zvaničnom statističkom evidencijom. Zvanični rezultati Popisa imati će uticaj na povećanje iznosa od raspodjele sredstava PDV-a, s obzirom da je jedan od ključnih kriterija za raspodjelu sredstava od indirektnih poreza upravo broj stanovnika. Povećanje sredstava u Budžetu Općine od raspodjele indirektnih poreza stvoriće bolju osnovu za finansiranje projekata definisanih u Strategiji. Također, u kontekstu relevantnosti, tokom revizije Strategije, potrebno je razmotriti prestanak rada jednog od najznačajnijih privrednih subjekata na području ove općine Vegafruit d.o.o., s obzirom da je ovaj privredni subjekt osiguravao plasman poljoprivrednih proizvoda sa lokalnog područja i zapošljavao značajan broj lokalnog stanovništva. U pogledu preporuka za revidiranje Strategije, a koje se odnose na strateške fokuse preporučuje se:* za Strateški fokus 1 je potrebno prioritetizirati projekte koji se tiču uspostave poslovnih zona, kao i formiranja udruženja, te projekte unapređenja kanalizacione mreže na način da se unutar procijenjenih raspoloživih finansijskih sredstava ostvare najveći efekti za unapređenje privrednog i društvenog razvoja lokalne zajednice.
* za Strateški fokus 2 je potrebno prioritetizirati projekte koji se odnose na sanaciju klizišta, uređenja vodotokova i deminiranja. Također, potrebno je uvažiti novanastale potrebe zajednice kao posljedice nedavne elementarne nepogode, te kreirati projekte za zaštitu od štete.
* za Strateški fokus 3 je potrebno veći fokus staviti na jačanje saradnje JLS sa privrednim sektorom, te i dalje jačanje kapaciteta JLS i nevladinog sektora, posebno novoformiranih udruženja, a naročito u oblasti apliciranja i upravljanja projektima te strateškog menadžmenta, kako bi se unaprijedile šanse za namicanje eksternih izvora sredstava za strateške intervencije.
* za Strateški fokus 4 je potrebno kreirati projekte i programe koji će osigurati uspostavu funkcionanog sistema međuopćinske saradnje u različitim oblastima od interesa za lokalnu zajednicu.

Kada je riječ o sektorskim i programsko projektnim intervencijama preporučuje se sljedeće:* Revidiranje sektorskih ciljeva. Naime, strateški ciljevi su ispravno postavljeni prema strateškim fokusima i svi su i dalje relevantni. Međutim, sektorski ciljevi trebaju biti analizirani te redefinisani prema stepenu doprinosa strateškom cilju, a samim time i programi unutar istih. Primjećena je određena neusklađenost između relevantnosti sektorskog cilja za ostvarivanje strateškog cilja, što dovodi do gubljenja fokusa, ali i rasipanja finansijskih sredstava.
* Analiza i prioritetizacija projekata prema relevantnosti iz perspektive ozbiljnosti problema te broja finalnih korisnika rezultata tog projekta. Nakon što su sektorski ciljevi ispravno postavljeni na način da doprinose strateškim ciljevima, potrebno je izvršiti prioritetizaciju nerealiziranih projekata. Na takav način je moguće ostvariti veći benefit za stanovnike lokalne zajednice, jer u trenutnoj situaciji realiziraju se oni projekti koji se «uklapaju u budžet».
* Uvezivanje ciljeva i ishoda. Tokom revidiranja Strategije pažljivo razmotriti i definisati sektorske ciljeve i očekivani ishode, kao i projekte i mjere za realizaciju sektorskih ciljeva, a u skladu sa mogućim okvirom finansiranja iz internih i eksternih izvora. Pri tome, posebno je važno adekvatno definisati veze, prvo između strateških i sekorskih ciljeva, pa onda između sektorskih i programsko-projektnih ciljeva i ishoda, a kako bi se osiguralo da se provođenjem projekata i mjera postigne željeno ostvarenje sektorskog cilja.
 |

## Efektivnost

**Efektivnost** se odnosila na procjenu utjecaja strateških intervencija (implementiranih programa i projekata) na postignuća definiranih sektorskih ciljeva.

### Procjena postignuća u ispunjenju sektorskih ciljeva ekonomskog razvoja

U okviru sektora ekonomskog razvoja definirano je pet sektorskih ciljeva.

**Sektorski cilj 1.1 „Uspostavljene i opremljene dvije poslovne zone i uspostavljena bolja organizacija i saradnja preduzetnika do kraja 2015. godine“**

* *Očekivani sektorski ishod: Stvoreni uslovi, uspostavljene i infrastrukturno uređene dvije poslovne zone do kraja 2015. godine*

Ocjena: Zbog neriješenih imovinsko-pravnih odnosa projekti usmjereni na izradu projektne dokumentacije i izgradnju infrastrukture za privredne zone „Starače“ i „Luke“ nisu realizirani. Poslovne zone nisu formalno uspostavljene od strane Općine, te **očekivani ishod nije ostvaren.** Trenutno je na lokalitetu poslovne zone Starače, prostoru koji je u privatnom vlasništvu, locirano pet proizvodnih preduzeća, ali postoji interes za daljnu gradnju, jer je lokalitet osiguran potrebnim komunalnim priključcima, i privlačan je za investitore radi povoljne lokacije. Također, na području Poslovne zone Luke u Brijesnici Maloj, u Prostornom planu planirano je da bude poslovna zona u kojoj će biti smješteni proizvodni kapaciteti prehrambene industrije, a trenutno su na tom području locirani i proizvodni kapaciteti "Vegafruit" d.o.o.. Lokalitet je obezbjeđen snabdjevanjem električnom energijom, kanalizacijom, postoji odgovarajuća putna infrastruktura, otkupna stanica i izgrađena su dva arteška bunara čime je osigurano uredno snabdjevanje vodom kako za piće tako i za tehnološki proces. Međutim, izgradnja navedene infrastrukture nije bila dio planirane strateške intervencije, nego dio aktivnosti privrednih subjekata lociranih na tom području. U narednom periodu OV treba donijeti Odluku o nastavku ili obustavi projekta uspostave poslovnih zona. U slučaju odluke o nastavku projekta uspostave poslovnih zona, slijedi niz aktivnosti (izrada regulacionih planova za zone i izmjena i uvrštavanje poslovnih zona u Prostorni plan općine i dr.).

Izostanak implementacije 4 planirana projekta za potrebe ostvarenja ovog sektorskog cilja uzrokovalo je izostanak ostvarenja očekivanih rezultata na programsko-projektnom nivou.

Tabela 1. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.1.1. Uspostavljene i opremljene dvije poslovne zone i uspostavljena bolja organizacija i saradnja preduzetnika do kraja 2015. godine** |
| *Planirani programsko-projektni indikatori* | *Ostvareno* |
| Izrađena projektna dokumentacija za poslovne zone  | Projekti nisu realizirani. Nije ostvareno |
| Infrastrukturno opremljene dvije poslovne zone | Projekti nisu realizirani. Nije ostvareno |

Na osnovu navedenog, može se zaključiti da sektorski cilj 1.1. **nije ostvaren,** s obzirom da poslovne zone nisu uspostavljene, niti je formirano udruženje privrednika. Međutim, na osnovu očekivanih ishoda i programsko-projektnih indikatora moguće je pratiti ostvarenje samo prvog dijela cilja, dok drugi dio cilja, koji se odnosi na bolju organizaciju i saradnju poduzetnika nije adekvatno razrađen na nivou očekivanih ishoda i programsko-projektnih indikatora, što onemogućava adekvatno praćenje ispunjenja sektorskog cilja. Jedan od novih projekata, koji nije uvršten u Plan implementacije 1+2, a koji je doprinijeo boljoj saradnji poduzetnika, kao dijelu sektorskog cilja, jeste učešće Općine i privrednika na Sajmu obrta i poduzetništva „GRAPOS EXPO“ u Gračanici 2013. godine. Međutim, s obzirom da se radilo o projektu koji je realiziran samo u jednoj godini bez kontinuiteta implementacije, njegov doprinos ostvarenju sektorskog cilja je simboličan. Dodatno, da sektorski cilj nije ispunjen i u ovom dijelu ukazuje programsko-projektni indikator iz sektorskog cilja 1.3., odnosno udruženje privrednika nije formirano.

**Sektorski cilj 1.2. „Obezbjeđeni uslovi za razvoj poljoprivredne proizvodnje koji će obezbjediti 5% više poljoprivrednih proizvođača svake godine do 2014. godine“**

* *Očekivani sektorski ishod: 5% više poljoprivrednih proizvođača svake godine do 2014. godine*

Ocjena: Broj poljoprivrednih gazdinstava na području općine Doboj Istok je kontinuirano rastao različitim trendom rasta u periodu 2010.-2014. godina, ali posmatrajući sveukupno rast od 5% godišnje nije ostvaren, s obzirom da je sa osnivanjem novih poljoprivrednih gazdinstava, istovremeno se dešavao i prestanak rada ovih oblika privredne aktivnosti.

Od 7 projekata čija implementacija je trebala doprinijeti sektorskom cilju, u potpunosti su realizirana dva projekta i to projekat koji se odnosio na Uspostavljanje kapaciteta za otkup i preradu mlijeka, u znatno većem iznosu nego što je planirano, sredstvima iz vanjskih izvora HO EMMAUS, te projekat koji se odnosio na godišnju podršku u vidu poticaja poljoprivrednim proizvođačima za nabavku zasada voća.

Pregled ostvarenja očekivanih rezultata na programsko-projektnom nivou dat je u Tabeli 2.

Tabela 2. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.1.2. Obezbjeđeni uslovi za razvoj poljoprivredne proizvodnje koji će obezbjediti 5% više poljoprivrednih proizvođača svake godine do 2014. godine** |
| Planirani programsko-projektni indikatori | *Ostvareno* |
| Površine pod zasadima jagodičastog voća povećane za 20% | Projekat je realiziran. Ostvareno. |
| Površine pod zasadima koštičavog i jabučastog voća povećane za 10% | Projekat je realiziran. Ostvareno. |
| Uspostavljena otkupna stanica | Projekat nije realiziran. Nije ostvareno. |

U proteklom srednjoročnom periodu ovaj Sektorski cilj je **djelimično ostvaren,** jer su stvoreni određeni vrlo bitni uslovi za razvoj poljoprivredne proizvodnje (povećane površine pod zasadima voća, uspostavljen kapaciteta za otkup i preradu mlijeka). Analizom usklađenosti sektorskih ishoda/indikatora i projektnih ishoda/indikatora (koherentnost) potrebno je naglasiti da definisani programsko-projektni indikatori imaju povezanost sa sektorskim ciljem/ishodom, ali da za sve strateške intervencije nisu definisani indikatori na programsko-projektnom nivou, te nije moguće pratiti doprinos kojeg planirane trebaju, a realizirane strateške intervencije ostvaruju u okviru pripadajućeg sektorskog cilja.

**Sektorski cilj 1.3 „Obezbjeđena podrška za postojeće i uspostavljanje novih prerađivačkih kapaciteta sa najmanje 200 novih radnih mjesta do kraja 2013. godine“**

* *Očekivani sektorski ishod: Kroz investicije u prerađivačku industriju otvoreno najmanje 200 novih radnih mjesta do kraja 2013. godine*

Ocjena: Jedan od najznačajnijih privrednih subjekata iz oblasti prehrambene industrije, kao dijela prerađivačke industrije na području općine Doboj Istok, ali i šire, Vegafruit d.o.o. prestala je sa radom 2010. godine, što je dovelo do viška radne snage i povećanje broja nezaposlenih na području ove općine. Kao indikator za ostvarenje ovog cilja definiran je i broj novih radnih mjesta. Zbog nemogućnosti praćenja ovog indikatora na godišnjem nivou, praćen je ukupan broj zaposlenih u prerađivačkoj industriji koji je rastao na području ove općine, bez obzira na negativne okolnosti proizašle iz prestanka rada Vegafruita. Međutim, uočeni ishod koji se ogledao u 200 novih radnih mjesta u prerađivačkoj industriji do kraja 2013. godine nije ostvaren. Većina nekadašnjih radnika Vegafruit d.o.o. pronašla je zaposlenje u PZ AIDŽ što je jedina zabilježena investicija u ovoj oblasti u srednjoročnom periodu implementacije Strategije. Navedene okolnosti su doprinijele tome da očekivani ishod, **nije ostvaren.**

Ni očekivani rezultati na programsko-projektnom nivou nisu ostvareni (Tabela 3). Naime, od ukupno pet planiranih projekata čije implementacija je trebala doprinijeti ostvarenju sektorskog cilja, tri projekta nisu realizirana.

Tabela 3. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.1.3. Obezbjeđena podrška za postojeće i uspostavljanje novih prerađivačkih kapaciteta sa najmanje 200 novih radnih mjesta u do kraja 2013. godine** |
| Planirani programsko-projektni indikatori | *Ostvareno* |
| Osnovano udruženje privrednika  | Projekat nije realiziran. Nije ostvareno |
| Uspostavljena saradnja između najmanje 3 proizvođača građevinskih sortimenata  | Projekat nije realiziran.Nije ostvareno, *zbog smanjenja investicija u oblasti građevinarstva.* |

Na osnovu prethodno navedenog može se zaključiti da **sektorski cilj nije ostvaren**. S aspekta usklađenosti sektorskih ishoda/indikatora i projektnih ishoda/indikatora (koherentnost) potrebno je naglasiti da definisani programsko-projektni indikatori nemaju jasnu povezanost sa sektorskim ciljem/ishodom, te da za sve strateške intervencije nisu definisani indikatori na programsko-projektnom nivou. Naprimjer, jedna od planiranih strateških intervencija bila je Uspostava otkupne stanice za poljoprivredne proizvode i preradu, čiji indikator ostvarenja bi doprinijeo boljem razumijevanju ispunjenosti sektorskog cilja, s obzirom da je otkupna stanica jedan od preduslova poslovanja prerađivačkih kapaciteta na lokalnom području, što je dio sektorskog cilja.

**Sektorski cilj 1.4 „Podržano i razvijeno samostalno preduzetništvo i kućna radinost tako da broj radnji**

**ne bude manji od 150 u 2014. godini “**

* *Očekivani sektorski ishod: Podržane nove ideje u oblasti preduzetništva (npr. turizam) i zadržati tendenciju rasta broja preduzetničkih radnji i osigurati da ovaj broj ne bude manji od 150 radnji u 2014. godini*

Ocjena: Podatke za ostvarenje indikatora definisanog kao broj novih preduzetničkih ideja, predstavnici Općine u proteklom periodu nisu mogli pratiti, te time ne postoje podaci o ostvarenju navedenog indikatora. Broj radnji na području općine Doboj Istok, prema podacima koje su dostavili predstavnici Općine, u 2014. godini iznosio je 138 i smanjen je u odnosu na 2013. godinu. Broj poduzetnika koji su primili podršku za registraciju deficitarnih zanimanja, a koji djeluju i rade na području općine Doboj Istok u 2014. godini iznosio je pet i veći je u odnosu na prethodne godine. Radi se o poduzetnicima koji su primili podršku od strane drugih nivoa vlasti, dok je realizacija navedenog projekta podrške iz općinskog Budžeta, zbog nedostatka finansijskih sredstava, izostala.

 Za potrebe ostvarenja ovog sektorskog cilja planirana su dva projekta, od čega je jedna strateška intervencija realizirana, ali kao rezultat podrške i poticaja sa viših nivoa vlasti (Tabela 4.)

Tabela 4. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.1.4. Podržano i razvijeno samostalno preduzetništvo i kućna radinost tako da broj radnji ne bude manji od 150 u 2014. godini** |
| Planirani programsko-projektni indikatori | *Ostvareno* |
| Najmanje 5 preduzetnika primilo podršku za registraciju deficitarnih zanimanja  | Projekat je realiziran. Ostvareno, *ali ne kao rezultat planirane strateške intervencije, nego kao rezultat poticaja i podrške sa viših nivoa vlasti* |

Sektorski cilj **nije ostvaren**. Broj radnji u 2014. godini iznosio je 138 te nije ostvarena planirana vrijednost. Također, očekivani sektorski ishod nije definisan na SMART principu zbog čega, bez obzira na nedostupnost podataka, nije moguće pratiti doprinos sektorskog ishoda ostvarenju sektorskog cilja. Sa druge strane, za potrebe ostvarenja sektorskog cilja i očekivanog ishoda, pored osnivanja Udruženja privrednika koji je vezan za dodatna dva sektorska cilja, definisana je samo jedna strateška intervencija usmjerena na podršku deficitarnim zanimanjima, koja je „preuska“ odnosno usmjerena samo na deficitarna zanimanja i nije dovoljna za potrebe ostvarenja definisanog sektorskog cilja.

**Sektorski cilj 1.5 „Uspostavljena mreža međuopćinske saradnje do 2013. godine“**

* *Očekivani sektorski ishod: Formirana funkcionalna radna tijela i započete aktivnosti na realizaciji projekata međuopćinske saradnje do 2013. godine*

Ocjena: Do 2013. godine formirana su tijela za međuopćinsku saradnju iz oblasti civilne zaštite pod nazivom "Pet ro boris" u koje ulaze općine Doboj, Doboj Istok, Petrovo, Gračanica i Lukavac. Uspostavljeno je tijelo za međuopćinski projekat "Izložba stoke" općina Gračanica i Doboj Istok, događaj koji se održava svake godine u općini Gračanica. Također, u srednjoročnom periodu implementacije Strategije formirano je i tijelo koje radi na realizaciji projekta privremene deponije smeća (Doboj Istok-Doboj). Nalazi evaluacije su ukazali da se radi o vanstrateškim intervencijama, odnosno ad hoc projektima i uspostavi radnih tijela kada se ukaže potreba (u okviru projekta ili određene aktivnosti), te ove vanstrateške aktivnosti nisu bile u funkciji realizacije Strategije. Očekivani ishod **nije ostvaren**, jer institucionalizirana saradnja kroz mrežu međuopćinske saradnje, kako je planirano u Strategiji, i za šta su planirana sredstva iz Budžeta Općine nije uspostavljena.

Za potrebe ostvarenja ovog sektorskog cilja planirana je jedna strateška intervencija koja nije implementirana u srednjoročnom periodu implementacije Strategije, ali su, kao što je ranije navedeno, realizirana tri zajednička projekta kroz MOS, ali ne kao rezultat realizacije definisane strateške intervencije.

Tabela 5. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.1.5. Uspostavljena mreža međuopćinske saradnje do 2013. godine** |
| Planirani programsko-projektni indikatori | *Ostvareno* |
| Uspostavljeno funkcionalno tijelo za međuopćinsku saradnju i realizovana 2 zajednička projekta  | Projekat nije realiziran. Nije ostvareno. *Tri zajednička projekta kroz MOS realizirana, ali ne kao rezultat realizacije definisane strateške intervencije.* |

U proteklom srednjoročnom periodu ovaj Sektorski cilj je **djelimično ostvaren**,**odnosno ostvaren je više formalni, a ne suštinski napredak,** jer su tokom evaluiranog perioda formirana 3 radna tijela koja su obuhvatala predstavnike različitih općina, ali nije realizirana strateška intervencija institucionalizirane saradnje kroz mrežu međuopćinske saradnje, koja bi stvorila uslove za kontinuiranu MOS na zajedničkim projektima od interesa za uključene općine. S aspekta koherentnosti uočava se nesklad između programsko-projektnog indikatora i očekivanog sektorskog ishoda, jer na nivou programsko-projektnog indikatora definiše se 1 funkcionalno radno tijelo za međuopćinsku saradnju i realizirana 2 zajednička projekta, dok se na nivou očekivanog sektorskog ishoda definiše više radnih tijela i započinjanje aktivnosti realizacije zajedničkih projekata do 2013. godine.

**Zaključci i preporuke**

**Sektorski cilj 1.1 nije ostvaren.** Neriješeni imovinsko-pravni odnosi vezani za poslovne zone „Starače“ i „Luke“ nalažu da se prilikom revizije sektorskog cilja u obzir uzmu ograničenja vezana za dalje aktivnosti formalne uspostave poslovnih zona. U svrhu osiguranja bolje saradnje lokalne uprave i poduzetnika, neophodno je u reviziji Strategije planirati nastavak aktivnosti koje će doprinijeti promociji značaja bolje saradnje poduzetnika u kontekstu adekvatnijeg generisanja zahtjeva prema lokalnim i drugim nivoima vlasti, i drugim prednostima koje pruža umrežavanje. Također, potrebno je razmotriti mogućnosti uvrštavanja strateških intervencija koje će obuhvatiti unapređenje saradnje Općine sa dijasporom, a u svrhu privlačenja novih investicija i veće saradnje lokalnih i poduzetnika iz dijaspore. U reviziji Strategije potrebno je definisati očekivane sektorske ishode i/ili programsko-projektne indikatore koji će omogućiti praćenje ispunjena sektorskog cilja u dijelu koji se odnosi na unapređenje saradnje i organizacije lokalnih privrednika odnosno prenijeti relevantnu stratešku intervenciju i pripadajući programsko-projektni indikator iz sektorskog cilja 1.3.

**Sektorski cilj 1.2 je djelimično ostvaren,** jer su stvoreni određeni vrlo bitni preduslovi za razvoj poljoprivredne proizvodnje (povećane površine pod zasadima voća, uspostavljen kapaciteta za otkup i preradu mlijeka). Sektorski cilj nije u potpunosti ostvaren, iz razloga što se broj poljoprivrednih proizvođača povećavao, ali se istovremeno dešavao i prestanak rada ovih privrednih subjekata. Stoga je prilikom revizije Strategije potrebno razmotriti okolnosti koje su dovodile do prestanka rada poljoprivrednih proizvođača (prestanak rada Vegafruit d.o.o., izostanak poticaja iz općinskog budžeta, nedovoljna umreženost poljoprivrednih proizvođača i dr. ), te u skladu sa navedenim revidirati strateške intervencije za postizanje ovog sektorskog cilja. S obzirom da je poljoprivreda jedna od ključnih privrednih grana općine, sektorski cilj je i dalje aktuelan, te ga je potrebno prenijeti u naredni planski period uz korekciju vremenske definisanosti i definisanje adekvatnih programsko-projektnih ishoda i indikatora za sve planirane strateške intervencije koje će dovesti do ostvarenja sektorskog cilja te koje će omogućiti praćenje ostvarenja sektorskog cilja.

**Sektorski cilj 1.3**. **nije ostvaren.** U narednom periodu je neophodno zadržati ovaj sektorski cilj, uz revidiranje strateških intervencija koje bi doprinijele njegovom ostvarenju u skladu sa promijenjenim okolnostima (smanjenje investicija u građevinarstvu, inicijative za otvaranjem privatnih sektoralnih zemljoradničkih zadruga i otkupnih stanica). U skladu sa navedenim definisati programsko-projektne ishode i indikatore koji će ukazivati na jasan doprinos ostvarenju sektorskog cilja. Također, s obzirom da je, kako su nalazi evaluacije potvrdili, i dalje relevantna potreba veće saradnje i koordinacije Općine i privrednika, te da je ova oblast definisana sektorskim ciljem 1.1. stratešku intervenciju vezanu za osnivanje udruženja privrednika i pripadajući programsko-projektni indikator potrebno je vezati za ovaj sektorski cilj.

**Sektorski cilj 1.4. nije ostvaren.** U samom nazivu cilja postoji nekoliko nekonzistetnosti te je sektorski cilj potrebno preformulisati da odgovora zvaničnim pojmovima koje se odnose na obrtništvo, kao i vremenskoj definisanosti narednog planskog perioda. Navedeno implicira promjenu indikatora koji bi se koristili za praćenje ostvarenja sektorskog cilja (broj obrta na području općine Doboj istok, što su podaci koji postoje u zvaničnoj statistici). Sa druge strane, za potrebe ostvarenja sektorskog cilja definisane su dvije strateške intervencije (Stimulativne mjere za registraciju deficitarnih zanimanja i Osnivanje Udruženja privrednika koje doprinosi ostvarenju dodatna 2 sektorska cilja). Pripadajući očekivani ishod se djelimično odnosio na podršku novim idejama u oblasti poduzetništva (npr. turizam), ali nisu definisane strateške intervencije koje bi doprinijele ovom aspektu očekivanog ishoda. Posljedično, Općinski razvojni tim nije mogao pratiti sektorski indikator koji se odnosio na Broj podržanih novih poduzetničkih ideja. Prilikom revizije Strategije potrebno je razmotriti drugačiju formulaciju očekivanog ishoda u vidu podrške očuvanju i otvaranju novih obrta, ili pak planirati program koji će podržati nove ideje u poduzetništvu. Imajući u vidu značaj razvoja obrtništva za cjelokupni razvoj privrede na lokalnom području, u skladu sa procijenjenim krajnjim efektima i mogućnostima finansiranja, razmotriti definisanje dodatnih strateških intervencija usmjerenih na razvoj obrtništva.

**Sektorski cilj 1.5. je djelimično ostvaren**,**odnosno ostvaren je više formalni, a ne suštinski napredak,** jer su realizirane određene ad hoc aktivnosti koje su unaprijedile međuopćinsku saradnju i stvorile osnovu za dalju formalnu uspostavu mreže međuopćinske saradnje. Međuopćinska saradnja (MOS) pokazala se kao izuzetno značajna, posebno u kontekstu nedavnih elementarnih nepogoda koje su pogodile BiH, i općinu Doboj Istok. Ovaj sektorski cilj je i dalje relevantan te ga je potrebno uvrstiti i u revidiranu Strategiju, ali je u skladu sa iskustvima dosadašnje MOS i zajedničkih projekata u proteklom periodu potrebno revidirati planiranu stratešku intervenciju. U ovom kontekstu potrebno je imati u vidu i saradnju sa bratimljenim općinama iz inostrantsva (Bućine-Italija, Tavsanli-Turska   i Starše –Slovenija). Također, potrebno je uskladiti programsko-projektne ishode i indikatore i očekivani sektorski ishod/e (u skladu sa pristupom realizacije projekata MOS) kako bi se pratila logika hijerarhije doprinosa ostvarenju sektorskog cilja.

### Procjena postignuća u ispunjenju sektorskih ciljeva društvenog razvoja

U okviru sektora društvenog razvoja definirano je 5 sektorskih ciljeva.

**Sektorski cilj 2.1. „Izgrađena i uređena komunalna i putna infrastruktura do 2015. godine“**

* *Očekivani sektorski ishod: Dužina izgrađenih puteva (definisan samo indikator);*

Ocjena: Projektima „marka na marku“ u srednjoročnom periodu implementacije Strategije implementirani su projekti koji su doprinijeli da je u 2014. godini dužina novoizgrađenih puteva na području općine Doboj Istok iznosila 6.290 m, što je značajno povećanje u odnosu sve prethodne godine u posmatranom periodu (naprimjer u 2011. godini dužina izgrađenih puteva iznosila je 700 m), zahvaljujući i novim projektima koji nisu uvršteni u Planove implementacije Strategije pored prvobitno definisanih za potrebe ostvarenja sektorskog cilja (Asfaltiranje puta Polje Stanić Rijeka, Rekonstrukcija i Asfaltiranje puta Kapak-Raskrsnica kod trgovine Suhopoljka u MZ Klokotnica). Ovdje je potrebno istaknuti da indikator „m izgrađenih puteva“ nije adekvatno praćen, jer se u SMI tabelu uvrštavao broj metara izgrađenih puteva na nivou jedne godine, a ne u ukupnom iznosu.

* *Očekivani sektorski ishod: Povećano zadovoljstvo građana komunalnom infrastrukturom*

*Ocjena:*Prema podacima kojima raspolažu predstavnici Općine 4% građana općine Doboj Istok zadovoljno je komunalnom infrastrukturom, što je povećanje od samo 1% u odnosu na baznu, 2010. godinu. Dakle, ostvaren je simoboličan napredak u ostvarenju očekivanog sektorskog ishoda.

Od 8 planiranih projekata u okviru pripadajućeg sektorskog cilja 5 projekata je implementirano. Također, u toku su i/ili su realizirani i 17 novih projekata, kako onih koji su uvršteni u planove implementacije, tako i dodatnih projekata čija implementacija je ostvarila doprinos sektorskom cilju. Ukoliko se posmatraju indikatori na projektno-programskom nivou, također, se uočava napredak i doprinos kojeg su mjere i projekti ostvarili u okviru sektorskog cilja. Projekat izgradnje kolektora i prioritetne primarne mreže fekalne kanalizacije (Klokotnica, Brijesnica Velika, Brijesnica Mala, Stanić Rijeka, Lukavica Rijeka) je projekat čija je implementacija započela 2014. godine, i koji se realizira po fazama na duži vremenski period. Pregled ostvarenja očekivanih rezultata na programsko-projektnom nivou dat je u Tabeli 6.

Tabela 6. ***Pregled planiranih i ostvarenih rezultata strateških projekata u okviru sektorskog cilja***

|  |
| --- |
| **SE.C.2.1. Izgrađena i uređena komunalna i putna infrastruktura do 2015. godine** |
| Planirani programsko-projektni indikatori | *Ostvareno* |
| Izgrađena primarna mreža fekalne kanalizacije u dužini 5000 m  | Projekat nije realiziran *– Projekat se realizira u fazama, 5% mreže fekalne kanalizacije izgrađeno, ali u 2009. godini* |
| Izgrađena vodozaštitna zona kod centralnih i prioritetnih lokalnih vodovoda  | Projekat je realiziran. *Izgrađene i sanirane vodozaštitne zone u 4 glavna izvorišta i oko 20 lokalnih izvorišta u organizaciji grupe građana, MZ-a i JKP Čisto.* |
| Izgrađena i montirana 110 KV km trafostanica  | Projekat je realiziran |
| Rješeno pitanje vodosnadbjevanja u Stanić Rijeci do 2013. godine  | Projekat je realiziran |

Iako njihov doprinos na programsko-projektnom nivou nije preciziran, realizacija projekta Sanacije vodovoda i uključivanja prirodnih izvorišta u postojeće vodovodne mreže, Izgradnje novih puteva i sanacije postojećih puteva na općini Doboj Istok, kao i realizacija novih projekata (izgradnja rasvjete u nekoliko naselja, Izgradnja rezervoara Klotex, Uređenje desne obale rijeke Spreče na dva lokaliteta, Rekonstrukcija vodosnadbjevanja Stanić Rijeka-Hodžići, Izrada projektne dokumentacije za sanaciju i izgradnju puta Kapak-Podpalučci, Izrada projektne dokumentacije za ukoritavanje lokalnog vodotoka „Dolić“ MZ Klokotnica), kao što je ranije navedeno ostvarili su značajan doprinos sektorskom cilju. Naime, navedeni projekti su implementirani iz razloga što su većinu ovih projekata finansirala nadležna kantonalna i federalna ministarstva, kao i javna preduzeća, a u većini slučajeva radilo se o namjenskim sredstvima.

Sektorski cilj je **djelimično ostvaren**, odnosno ostvaren je primjetan, ali nedovoljan napredak, s obzirom na simboličan napredak od 1% u zadovoljstvu građana komunalnom infrastrukturom kao jednim od definisanih očekivanih ishoda, ali i s obzirom na širinu cilja, te posebno stanje putne i komunalne infrastrukture nakon elementarne nepogode 2014. godine. S obzirom na širinu cilja, očekivani sektorski ishodi moraju sadržavati kvantitativni pokazatelj očekivane promjene, te odražavati unapređenje oba oblika infrastrukture definisana u okviru sektorskog cilja. S aspekta koherentnosti potrebno je naglasiti i da za sve strateške intervencije nisu definisani indikatori na programsko-projektnom nivou, čime je onemogućeno praćenje njihovog doprinosa ostvarenju pripadajućih sektorskih ishoda.

**Sektorski cilj 2.2. „Stvoreni kvalitetni uslovi za funkcionisanje ustanova obrazovanja do 2015. godine“**

* *Očekivani sektorski ishod: Adaptirana i infrastrukturno opremljeno 5 ustanova obrazovanja*

Ocjena: Ostvarenje očekivanog ishoda nije moguće u potpunosti pratiti,jer Općina ne posjeduje podatke o aktivnostima adaptacije i opremanja ustanova obrazovanja, s obzirom da je ova aktivnost u nadležnosti Ministarstva obrazovanja, nauke, kulture i sporta Tuzlanskog kantona. Općina posjeduje podatke o tome da su rekonstruisane tri škole i dječije obdanište što govori o neispunjenju očekivanog ishoda.

Iako je na području ove općine prisutan trend smanjenja broja učenika osnovnih i srednjih škola, u proteklom periodu ostvaren je doprinos kvalitetnijim uslovima ustanova obrazovanja. Od ukupno 9 planiranih projekata u okviru ovog sektorskog cilja, 3 su završena u potpunosti dok su 3 projekta u implementaciji (do sada su djelimično realizirani). Programsko-projektni indikatori ukazuju na ostvarenje značajnih, ali ne i potpunih rezultata. Rekonstrukcijom obdaništa stvoreni su bolji uslovi za boravak djece, ali ne i povećanje kapaciteta obdaništa za prihvat djece. Od planirana 3 izgrađena su dva poligona te je privedena kraju i izgradnja fiskulturne sale. Urađene su i značajne aktivnosti na adaptaciji i izgradnji objekata obrazovanja.

Tabela 7. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.2.2. Stvoreni kvalitetni uslovi za funkcionisanje ustanova obrazovanja do 2015. godine** |
| Planirani programsko-projektni indikatori | *Ostvareno* |
| Kapaciteti dječjeg obdaništa povećani na 70 djece  | Projekat je djelimično realiziran. *Dječije obdanište rekonstruisano, ali kapaciteti obdaništa nisu povećani, nego su stvoreni bolji uslovi za boravak djece* |
| Izgrađena tri školska poligona  | Projekat je djelimično realiziran. *Izgrađena 2 poligona (75%)* |
| Izgrađena fiskulturna sala  | Projekat je djelimično realiziran. *Proces izgradnje realiziran u obimu od 90%. Obezbjeđeni uslovi za održavanje nastave tjelesnog odgoja za 600 učenika osnovnih i srednjih škola; osiguran prostor za trenažni proces 5 lokalnih sportskih klubova, obezbjeđeni uslovi za organizovanje sportskih i kulturnih manifestacija.* |
| Adaptirano 5 obrazovnih objekata  | Projekat je djelimično realiziran *– 3 obrazovne institucije adaptirane (60%) – nepotpuni podaci* |
| Izgrađena petogodišnja škola u Habibovićima i Lukavica Rijeci do 2015. godine  | Projekat je djelimično realiziran. *Rekonstruisana škola u Habibovićima. Završen projekat za školu u Lukavica Rijeci. Kupljeno zemljište. Škola nije izgrađena.* |

U proteklom srednjoročnom periodu ovaj Sektorski cilj je **djelimično realiziran, ali je ostvaren značajan napredak**, o čemu govore prethodni opisi realizacije pripadajućih strateških intervencija. S aspekta koherentnosti, ovdje je potrebno istaknuti da je na projektnom nivou, za potrebe ostvarenja navedenog sektorskog cilja definisan projekat Određivanja i izgradnje lokacije stočnog groblja, koji po svojoj suštini ne pripada, odnosno ne ostvaruje doprinos sektorskom cilju.

**Sektorski cilj 2.3. „Značajno unapređena kulturna, informativna i sportska infrastruktura i sadržaji i jača uloga civilnog društva u društveno – ekonomskom razvoju općine do 2015. godine“**

* *Očekivani sektorski ishod: Povećanje broja kulturnih i sportskih manifestacija za 20% do 2015. godine*

Ocjena: Povećanje broja kulturnih i sportskih manifestacija u 2015. u odnosu na baznu 2010. godinu na području općine Doboj Istok iznosilo je 17% što znači da je očekivani ishod u značajnoj mjeri ostvaren.

Dijelom i usljed realiziranih strateških intervencija koje su obuhvatale izgradnju i rekonstrukciju dijela kulturne i sportske infrastrukture te podršku osnivanju dva udruženja i poticajima udruženjima iz oblasti kulture i sportskom savezu koji broji 7 klubova, na području općine Doboj Istok na godišnjem nivou dešava se preko 20 sportskih i kulturnih manifestacija. Određeni utjecaj realizacije aktivnosti u svrhu ostvarenja sektorskog cilja može se posmatrati i kroz simbolične napretke u povećanju broja aktivnih članova u institucijama kulture (128 u 2010. godini, 146 u 2014.), kao i sportskim institucijama ( 369 u 2010. godini, 374 u 2014.). Informativna infrastruktura unaprijeđena je novim projektom, koji nije dio PI1+2, u okviru kojeg je izrađena web stranica Općine Doboj Istok.

Od ukupno 15 projekata planiranih u okviru navedenog sektorskog cilja, u potpunosti su realizirana samo tri projekta, i jedan novi projekat, koji nije uvršten u PI 1+2. Očekivani rezultati na nivou programsko-projektnih indikatora u okviru ovog cilja i ostvareni napredak su prikazani u tabeli.

Tabela 8. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.2.3. Značajno unapređena kulturna, informativna i sportska infrastruktura i sadržaji i jača uloga civilnog društva u društveno – ekonomskom razvoju općine do 2015. godine** |
| Planirani programsko-projektni indikatori | *Ostvareno* |
| Izgrađena 3 sportska terena/poligona  | Projekat je djelimično realiziran *Izgrađena 2 poligona kao rezultat strateških intervencija u okviru sektorskog cilja 2.2.*  |
| Opremljena tri objekta kulture  | Projekat je realiziran. *Ostvareno, ali ne kao rezultat planirane strateške intervencije.* |
| NVO sektor učestvuju u donošenju svih važnih razvojnih odluka  | Projekat (ishod) je djelimično realiziran. *Formirana 2 udruženja. NVO sektor aktivniji kroz podršku od strane Općine u vidu poticaja i kroz rad Partnerske grupe.* |

U proteklom srednjoročnom periodu ovaj Sektorski cilj **je djelimično ostvaren, odnosno ostvaren je djelimičan napredak.** Iako je došlo do određenog napretka u dijelu unapređenja sportske i kulturne infrastrukture, broj aktivnih članova u sportskim i kulturnim institucijama bilježi mali porast. Sa druge strane, s obzirom da je izostalo definisanje sektorskih ishoda i programsko-projektnih indikatora za oblast informativne infrastrukture, napredak u ostvarenju sektorskog cilja u ovom dijelu nije moguće pratiti. Također, jača uloga civilnog društva u društveno – ekonomskom razvoju općine se prati na osnovu jednog programsko-projektnog indikatora koji ne zadovoljava kriterije specifičnosti i mjerljivosti zbog čega je otežano praćenje njegovog ispunjenja. S aspekta koherentnosti potrebno je naglasiti i da za sve strateške intervencije nisu definisani ishodi i indikatori na programsko-projektnom nivou, čime je onemogućeno praćenje njihovog doprinosa ostvarenju pripadajućih sektorskih ishoda.

**Sektorski cilj 2.4 „Izgrađen održiv sistem civilne zaštite od prirodnih nepogoda do 2015. godine“**

* *Očekivani sektorski ishod: Smanjen broj površina ugroženih od poplava za 25 %.*

Ocjena: Ostvarenje očekivanog ishoda nije moguće pratiti, jer je definiran indikator za koji nije uspostavljen sistem praćenja, odnosno prati se broj uređenih površina ugroženih od poplava uz nepostojanje početnog iznosa površine pod poplavama. U srednjoročnom periodu implementacije Strategije realizirani su projekti zaštite područja od poplava, posebno u 2014. godini, a usljed velike elementarne nepogode.

* *Očekivani sektorski ishod: Smanjen broj klizišta za 10 godišnje*

Ocjena: Očekivani ishod nije ostvaren, jer nije ostvarena dinamika smanjenja broja klizišta od 10 godišnje. Elementarne nepogode koje su se desile u 2014. godini, povećale su potrebe za sanacijom klizišta i rezultirale većim brojem saniranih klizišta u 2014. godini nego je to bio slučaj u prethodnim godinama.

* *Očekivani sektorski ishod: Smanjena površina miniranog zemljišta za 10% godišnje.*

Ocjena: Očekivani ishod nije ostvaren, jer od 2010. godine kada je očišćeno oko 34.000 m2 zemljišta od mina, nisu realizirane dalje aktivnosti na deminiranju.

Od ukupno planiranih 8 projekata u okviru ovog cilja 2 projekta su implementirana, kao i dodatna četiri, koji se odnose na ukorićavanje rijeke Spreče i lokalnih vodotokova, dok su četiri u procesu implementacije. Očekivani rezultati na nivou programsko-projektnih indikatora u okviru ovog cilja i ostvareni napredak su prikazani u tabeli.

Tabela 9. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.2.4. Izgrađen održiv sistem civilne zaštite od prirodnih nepogoda do 2015. godine** |
| Planirani programsko-projektni indikatori | *Ostvareno* |
| Kapaciteti civilne zaštite na zadovoljavajućem nivou  | Projekat (ishod) je djelimično realiziran *1.Instalirana oprema za operativni centar (radio stanica, lampe, akumulator) 2. Nabavljena oprema za ZiS-e (pumpe, isusivači, šatori alati). Izostala obuka volontera.* |
| Sanirano 20 prioritenih klizišta  | Projekat je realiziran. *Ishod je ostvaren, ali su kontinuirano nastajala nova klizišta, naročito usljed elementarne nepogode.* |
| Uređeno 5 površina ugroženih od poplava  | Projekat je realiziran. *Kroz planirane strateške intervencije 1 površina uređena u potpunosti, 1 djelomično, dok su elementarne nepogode u 2014. godini doprinijele povećanju broja uređenih površina od poplava (8).* |

Sektorski cilj **je djelimično ostvaren.** Iako su realizirane određene aktivnosti na uspostavi sistema civilne zaštite od prirodne nepogode, kako u okviru planiranih, tako i novih strateških intervencija (unaprijeđeni kapaciteti CZ, sanacija klizišta, uređenje površina ugroženih od poplava, ukoritavanje lokalnih vodotokova), usljed nedostatka finansijskih sredstava, što je onemogućilo implementaciju 5 planiranih strateških intervencija, kao i usljed elementarnih nepogoda u 2012. i 2014. godini, ipak je ostvaren određeni napredak u ovoj oblasti. Također, kao jedna od planiranih strateških intervencija definisana je i Uspostava partnerskih odnosa zdravstvenih, školskih, socijalnih, policijskih i organa Uprave na smanjenju devijantnih pojava, za koju nije definisan adekvatan programsko-projektni indikator.

**Sektorski cilj 2.5 „Opremljena i funkcionalna lokalna uprava do 2013. godine“**

* *Očekivani sektorski ishod: Uspostavljena saradnja lokalne uprave sa mjesnim zajednicama*

Ocjena: Iako je zbog nedostaka finansijskih sredstava, projekat Unapređenje rada lokalne uprave sa mjesnim zajednicama prolongiran, u posmatranom srednjoročnom periodu evaluacije Strategije, realizirane su inicijative odnosno vanstrateški projekti u okviru kojih je ostvarena saradnja mjesnih zajednica i Općine. Radilo se o infrastrukturnim projektima, projektima u oblasti zdravstva i obrazovanja, ad hoc projektima gdje je saradnja bila neophodna, a ne uspostavljena kao strateški pristup realizaciji razvojnih prioriteta, ali se može konstatovati da je očekivani efekat ostvaren.

* *Očekivani sektorski ishod: Povećano zadovoljstvo građana i privrednika radom lokalne uprave*

Ocjena: Praćenjem sektorskog indikatora koji se odnosio na „Procenat zadovoljstva građana i privrednika radom lokalne uprave“ nivo zadovoljstva građana i privrednika radom lokalne uprave nije promijenjen u srednjoročnom periodu implementacije Strategije, te očekivani ishod nije ostvaren.

O stepenu ostvarenja sektorskog cilja ukazuju i očekivani rezultati na programsko-projektnom nivou. Kapaciteti Općine vezani za opremu u posmatranom periodu su unaprijeđeni kroz uspostavu trezorskog poslovanja, uvođenje video nadzora i novi projekat, koji nije uvršten u PI, a koji se odnosio na nabavku metalnih ormara. Zbog izostanka implementacije projekta koji se odnosio na edukaciju zaposlenika o izradi projektnih aplikacija, broj uposlenih koji poznaju metodologiju izrade projekata ostao je nepromijenjen u odnosu na baznu godinu te se izradi projektnih prijedloga pristupa po momentu raspisivanja određenih javnih poziva. Iako njen doprinos na programsko-projektnom nivou nije definisan, izostanak uspostave Kancelarije za razvoj imao je direktan utjcaj na ostvarenje očekivanih ishoda.

Tabela 10. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.2.5. Opremljena i funkcionalna lokalna uprava do 2013. godine** |
| Planirani programsko-projektni indikatori | *Ostvareno* |
| Uspostavljeno trezorsko poslovanje u 2011. godini  | Projekat je realiziran. |
| Povećan broj uposlenih za izradu različitih projekata za 2 do 2014. godine  | Projekat nije realiziran. Nije ostvareno |
| 10 projekata godišnje pripremljenih i apliciranih za finansiranje  | Projekat (ishod) je djelimično realiziran-*3 projekta (33%)* |
| Uveden video nadzor u info pult  | Projekat je realiziran. |

Na osnovu prethodno navedenog može se konstatovati da **sektorski cilj nije ostvaren.** Zadovoljstvo građana i privrednika radom lokalne uprave nije unaprijeđeno, iako su realizirane određene strateške intervencije koje su doprinijele boljoj opremljenosti i funkcionalnosti Općine (uvedeno trezorsko poslovanje, unapređenje uslova za rad šalter sale), što implicira potrebe definisanja dodatnih strateških intervencija koji će doprinijeti unapređenju kvaliteta usluga lokalne uprave prema građanima i privrednicima. S aspekta koherentnosti uočava se nesklad između određenih programsko-projektnih ishoda i indikatora i sektorskog cilja, u dijelu vremenske definicije (npr. programsko-projektni indikator povećan broj uposlenih za izradu različitih projekata za 2 do 2014. godine, dok je sektorski cilj vremenski definisan do 2013. godine).

**Zaključci i preporuke**

**Sektorski cilj 2.1. je djelimično ostvaren, odnosno ostvaren je primjetan ali nedovoljan napredak,** jer iako je realiziran niz projekata, kako planiranih tako i novih, koji su u značajnoj mjeri unaprijedili putnu i komunalnu infrastrukturu općine Doboj Istok, ostvaren je simboličan napredak od 1% u zadovoljstvu građana komunalnom infrastrukturom kao jednim od definisanih očekivanih ishoda. S obzirom da je cilj široko postavljen, te da su potrebe lokalne zajednice u ovoj oblasti i dalje relevantne, naročito nakon elementarne nepogode u 2014. godini, cilj je potrebno uvrstiti i u revidiranu Strategiju, ali uz njegovu redefiniciju s aspekta vremenskog roka i kvantitativnog pokazatelja očekivane promjene, te uvažavajući da je u proteklom periodu realiziran niz intervencija u okviru ovog sektorskog cilja, te novonastale okolnosti usljed posljedica elementarne nepogode. U skladu sa navedenim potrebno je redefinirati i očekivane ishode i očekivane rezultate na programsko-projektnom nivou.

**Sektorski cilj 2.2. je djelimično ostvaren, ali je ostvaren značajan napredak**,na što ukazuju promjene na projektno-programskom nivou i sektorski indikatori, ali ne i promjene očekivanog sektorskog ishoda s obzirom da Općina na posjeduje podatke o adaptaciji ustanova obrazovanja, jer se radi o kantonalnom nivou nadležnosti. Sektorski cilj je široko postavljen i potrebno ga je prenijeti u revidiranu Strategiju, uz redefiniciju s aspekta vremenskog roka i kvantitativnog pokazatelja očekivane promjene. U skladu sa prethodno navedenim potrebno je redefinirati očekivane sektorske/projektne ishode, bilo kroz prevazilaženje ograničenja prikupljanja podataka o adaptaciji obrazovnih ustanova, bilo kroz redefiniciju ishoda u smislu koji će omogućiti adekvatno praćenje. Prilikom redefinicije sektorskog cilja i očekivanih ishoda, voditi računa o trendu smanjenja broja učenika u osnovnim i srednjim školama na području ove općine, te uvažiti novonastale potrebe ciljnih subjekata i lokalne zajednice (u kontekstu šteta od elementarne nepogode, zanimanja koja se traže na tržištu rada i drugih). Prilikom revizije Strategije projekat Određivanja i izgradnje lokacije stočnog groblja, potrebno je vezati za sektorski cilj 2.1. ili za Sektorski cilj 3.4.

**Sektorski cilj 2.3. je djelimično ostvaren, odnosno ostvaren je djelimičan napredak.** Sektorski cilj je potrebno prenijeti u revidiranu Strategiju. Projekte koji nisu implementirani prenijeti u naredni period implementacije Strategije uz razmatranje dostupnih finansijskih sredstava za realizaciju istih. S obzirom na ograničavajući faktor za uspostavu radio stanice, razmotriti uvrštavanje dodatnih strateških intervencija u ovom dijelu (npr. uspostava informativnog lokalnog web portala, info pulta u Općini i sl.). S obzirom na širinu sektorskog cilja definisati dodatne očekivane sektorske/projektne ishode vezano za informativnu infrastrukturu i ulogu civilnog društva u ekonomskom razvoju općine (uspostavljeno xx informativnih alata - web portala, info pultova, xx NVO učestvovalo na sastancima PG, xx inicijativa NVO sektora vezanih za razvoj općine i sl.). Za projekte koji se odnose na centralno spomen obilježje, stećke i rukotvorine definisati jasne programsko-projektne indikatore koji će biti u skladu sa očekivanim ishodima sektorskog cilja.

**Sektorski cilj 2.4 je djelimično ostvaren.** Cilj je dovoljno je široko postavljen, što uz njegovu relevantnost implicira njegovo prenošenje u naredni period implementacije Strategije, s obzirom na nedovoljan stepen implementacije aktivnosti koje su trebale doprinijeti njegovom ostvarenju, ali i posljedice elementarnih nepogoda u 2012. i 2014. godini koje su dodatno povećale potrebe lokalne zajednice u ovom kontekstu. Iako je proces deminiranja koordiniran sa viših nivoa vlasti, imajući u vidu značaj deminiranja za oblast poljoprivrede, posebno i u kontekstu posljedica spomenute elementarne nepogode, koje su eventualno uzrokovale pomjeranja minskih polja, ove aktivnosti posebno dobivaju na značaju, te ih je potrebno prioritetizirati prilikom revizije Strategije u skladu sa planovima sa viših nivoa vlasti. Prilikom revizije Strategije potrebno je razmotriti planove međunarodnih organizacija i viših nivoa vlasti vezane za sanaciju posljedica od poplava i klizišta, kako bi se adekvatno planirali vanjski izvori sredstava za servisiranje novonastalanih potreba u ovoj oblasti. U skladu sa uvaženim izmjenama vezanim za posljedice i prevenciju šteta nastalih od poplava, definisati adekvatne očekivane ishode i/ili programsko-projektne indikatore.

**Sektorski cilj 2.5. nije ostvaren.** S obzirom na uvijek prisutne potrebe zajednice za opremljenom i funkcionalnom lokalnom upravom, ovaj cilj je potrebno prenijeti u naredni period implementacije Strategije uz korekciju vremenske definisanosti. Imajući u vidu da nije došlo do unapređenja zadovoljstva građana i privrednika radom lokalne uprave implicirana je potreba definisanja dodatnih strateških intervencija koje će doprinijeti naprijed navedenom, a u skladu sa procijenjenim mogućnostima finansiranje iz internih i eksternih izvora sredstava. U svrhu praćenja ostvarenja sektorskog cilja potrebno je redefinisati očekivane ishode u vidu kvantificiranja funkcionalnosti (npr. rok za provođenje upravnih postupaka smanjen za xx dana, smanjen broj žalbi građana za xx% i sl.). U skladu sa prethodno navedenim uskladiti programsko-projektne indikatore i osigurati da sve strateške intervencije imaju definisane programsko-projektne indikatore kako bi se pratio njihov doprinos ostvarenju sektorskog cilja.

### Procjena postignuća u ispunjenju sektorskih ciljeva u sektoru okoliša

U okviru sektora okoliša definirano je 6 sektorskih ciljeva.

**Sektorski cilj 3.1. „Organizovan odvoz krutog otpada i sanirane divlje deponije smeća do 2015. godine“**

* *Očekivani sektorski ishod: Povećanje pokrivenosti odvozom otpada za 30% do 2013. godine*

Ocjena: Nivo pokrivenosti odvozom otpada na području općine Doboj Istok ostao je nepromijenjen u srednjoročnom periodu implementacije Strategije. Broj naselja pokrivenih odvozom otpada ostao je na nivou od 5, jer definisana strateška intervencija u smjeru Uključivanja svih domaćinstava i privrednih subjekata u organizovano prikupljanje i odvoz komunalnog otpada nije realizirana zbog neodgovornosti pojedinih domaćinstava u smislu odlaganja smeća i neplaćanja usloga odvoza smeća.

* *Očekivani sektorski ishod: Smanjen broj divljih deponija otpada za 50% do 2013. godine*

*Ocjena:* Prema podacima predstavnika Općine broj divljih deponija u 2013. godni iznosio je 8 (u 2014. godini 7), dok je u baznoj 2010. godini iznosio 9, što implicira neostvarenje očekivanog ishoda. Iako se na godišnjem nivou sanira i do 10 divljih deponija, usljed neodgovornog ponašanja građana i ostalih subjekata stvaraju se nove divlje deponije, te je Općina 2014. godine angažovala komunalnog redara i inspektora na suzbijanju bespravnog bacanja smeća po šumama i vodotocima, ali ukupni rezultat do 2014. godine nije ostvaren.

Od 8 planiranih projekata, četiri su implementirana, dok je jedan u toku. Međutim, očekivani rezultati na programsko-projektnom nivou u najvećoj mjeri nisu ostvareni.

Tabela 11. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.3.1. Organizovan odvoz krutog otpada i sanirane divlje deponije smeća do 2015. godine** |
| Planirani programsko-projektni indikatori | *Ostvareno* |
| Nabavljeno 5 velikih kontejnera i 1 specijalizovano vozilo za otpad za JKP do 2013. godine  | Projekat djelimično realiziran.  *Kontejneri nisu nabavljeni, ali je osigurana ostala oprema koja je omogućila kvaliteniju uslugu* |
| Sanirana sva područja na kojima su se nalazile divlje deponije do 2015. godine  | Projekat nije realiziran. *Nije ostvareno. Svake godine sanacija 10 divljih deponija, ali i konačna promjena nije ostvarena.* |
| Broj naselja pokrivenih odvozom otpada do 2013. Godine | Projekat (ishod) nije realiziran. 5 (nepromijenjeno u odnosu na 2010. godinu) |
| Broj divljih deponija do 2013. godine  | Projekat (ishod) nije realiziran. 8 (9 u 2010. godini) |

U proteklom srednjoročnom periodu ovaj **sektorski cilj nije ostvaren.** U srednjoročnom periodu implementacije Strategije kapaciteti javnog komunalnog preduzeća su ojačani, i unaprijeđena infrastruktura za odlaganje otpada kroz donacije iz vanjskih izvora, ali i općinskog Budžeta. Iako se radi na sanaciji divljih deponija, usljed neodgovornog ponašanja građana i ostalih subjekata nastaju nove deponije. U proteklom periodu realizirane su kontinuirane aktivnosti na podizanju svijesti o očuvanju okoliša, akcije čišćenja vodotokova uz saradnju sa predstavnicima viših nivoa vlasti, udruženja iz oblasti zaštite okoliša, učenika srednjih i osnovnih škola. Realizirane su i dodatne strateške intervencije koje nisu bile prvobitno planirane u Strategiji, niti u Planovima implementacije (Izrada glavnog projekta za odvodnjavanje površinskih oborinskih voda u naselju „Luke“ MZ Klokotnica, Čišćenje putnog pojasa mgistralnog puta u općini Doboj Istok). Ipak, očekivani ishodi nisu ostvareni.

S aspekta koherentnosti može se zaključiti da su u Strategiji definisane strateške intervencije, od kojih su određene i realizirane (npr. organizovanje Dana čistoće, Opremanje javnih površina korpama za smeće) za koje nisu definisani programsko-projektni indikatori te se njihov doprinos ostvarenju sektorksog cilja ne može pratiti. Uočeno je i da određeni projektni indikatori nemaju kvantitativni pokazatelj očekivane promjene. Također, u definiciji sektorskog cilja navodi se kruti otpad, a u očekivanom ishodu otpad generalno što implicira pojmovno usklađivanje u svrhu unapređenja koherentnosti cilja i ishoda.

**Sektorski cilj 3.2. „Uređeno 5 izletišta do 2015. godine“**

* *Očekivani sektorski ishod: Sanirani i obnovljeni šumski ekosistemi u okviru izletišta do 2015. godine*

Ocjena: Očekivani sektorski ishod nije ostvaren, jer je promjena zabilježena samo u 2014. godini u okviru jednog izletišta kao rezultat aktivnosti Medžlisa islamske zajednice Doboj, čiji predstavnici su zajedno sa učenicima srednje škole organizovali pošumljavanje brda Gaj.

Ni očekivani rezultati na programsko-projektnom nivou u najvećoj mjeri nisu ostvareni. Stepen njihovog ostvarenja prikazan je u Tabeli 12. Ovdje je potrebno naglasiti da je za potrebe ostvarenja navedenog sektorskog cilja u Sektorskom planu Zaštite i očuvanja okoliša planirana jedna strateška intervencija, koja je djelimično realizirana.

Tabela 12. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.3.2. Uređeno 5 izletišta do 2015. godine** |
| Planirani programsko-projektni indikatori | *Ostvareno* |
| Izrađena projektna dokumentacija za uređenje izletišta  | Projekat djelimično realiziran. *Za 3 od planiranih 5 izletišta.* |
| Broj novozasađenih sadnica šumskih kultura u periodu do 2013. godine  | Projekat (ishod) nije realiziran. *Nije ostvareno.* |

U proteklom srednjoročnom periodu ovaj **sektorski cilj je djelimično ostvaren, uz značajan napredak**, jer su uređena 3 od 5 planiranih izletišta. Zbog nedostatka finansijskih sredstava u srednjoročnom periodu implementacije Strategije uređena su 3 izletišta ("Gaj " u Klokotnici, Carska bašča i Lovačka kuća u Brijesnici Maloj i Izletište kod lovačke kuće u Brijesnici Velikoj) te je izostalo potpuno ispunjenje sektorskog cilja. Posmatranjem ostvarenja očekivanih ishoda i programsko-projektnih indikatora nije moguće dati zaključak o ostvarenju sektorskog cilja, s obzirom da se odnose na samo jedan aspekt uređenja izletišta. Uočeno je i da projektno-programski indikatori nisu definisani prema „outcome“ principu (očekivani ukupni rezultat projekta) iz kojega se može sagledati konačni očekivani efekat projekta te njegov doprinos na sektorski cilj/ishod.

**Sektorski cilj 3.3 „Organizovan sistem praćenja zagađenosti zemljišta, zraka i vode do 2015. godine“**

* *Očekivani sektorski ishod: Uspostavljen sistem praćenja zagađenosti zemljišta, zraka i vode*

Ocjena: Očekivani ishod je djelimično ostvaren. Izostanak intervencije za potrebe praćenja zagađenosti zemljišta uzrokovala je djelimično ostvarenje ishoda.

Sistem praćenja zagađenosti vode osiguran je kroz realizaciju strateške intervencije u okviru koje je švedska Agencija MSB donirala Općini Doboj Istok postrojenje za prečišćavanje vode kapaciteta 6m3 u satu sa pratećom opremom i obukom radnika.Postrojenje je instalirano i njime upravlja JKP Čisto, koje redovno priprema uzorke vode sa glavnih vodovoda za analizu. Sistem praćenja zagađenosti zraka realiziran je uz podršku Ministarstva prostornog uređenja i zaštite okolice Tuzlanskog kantona koje na godišnjem nivou postavi pokretno vozilo-mjernu stanicu koja evidentira zagađenost zraka u centrima naseljenih mjesta, a rezultati zagađenosti se objavljuju na web stranici Vlade Tuzlanskog kantona. Intervencije na instalaciji praćenja zagađenosti zemljišta nisu implementirane. U okviru ovog sektorskog cilja realizirana je i strateška intervencija koja se odnosila na izradu LEAP-a koji stvara osnovu za definisanje strateških intervencija i vođenja politike očuvanja okoliša.

U okviru ovog sektorskog cilja planirana su 3 projekta, od kojih su dva implementirana (Izrada LEAP-a i Uspostavljanje sistema praćenja zagađenosti zraka u naseljenim dijelovima Općine, koji je kontinuiran odnosno svake godine se realizira od strane Ministarstva prostornog uređenja i zaštite okolice TK), kao i jedan novi projekat, dok je jedan novi projekat u provedbi. Na definisanom programsko-projektnom nivou, može se zaključiti da su ostvareni djelimični rezultati usljed izostanka intervencije u oblasti praćenja zagađenosti zemljišta. Očekivani rezultati na nivou programsko-projektnih indikatora u okviru ovog cilja i ostvareni napredak su prikazani u tabeli.

Tabela 13. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.3.3. Organizovan sistem praćenja zagađenosti zemljišta, zraka i vode do 2015. godine**  |
| Planirani programsko-projektni indikatori | *Ostvareno* |
| Instaliran monitoring sistem za praćenje stanja zemljišta, vode i zraka do 2015. godine  | Projekat djelimično realiziran. *Uspostavljeni sistemi praćenja zagađenosti zraka i vode.* |

Sektorski cilj je **djelimično ostvaren**, jer su uspostavljeni sistemi praćenja zagađenosti zraka i vode. Sektorski cilj nije ispunjen u potpunosti, jer nije uspostavljen sistem praćenja zagađenosti zemljišta, s obzirom da u Strategiji nisu ni planirane strateške intervencije za navedenu svrhu. U budućem periodu je potrebno uvesti mehanizme za praćenje zagađenosti zemljišta posebno u pogledu poljoprivrednog zemljišta koje je označeno kao strateški resurs. Pri tome je važno organizirati periodični monitoring zagađenosti zemljišta posebno u pogledu posljedica pretjerane ili nedovoljno stručne primjene agro-hemijskih sredstava.

Potrebno je osvrnuti se na to da su sektorski cilj, očekivani ishod i programsko-projektni indikator slično definisani što ne osigurava najdekvatnije praćenje ostvarenja doprinosa intervencija na pojedinačnim nivoima. Također, nova dva projekta koja su uvrštena u planove implementacije (Projekat elektroenergetske efikasnosti -toplotna zaštita zgrada i zamjena sijalica štednim i Projekat zamjene peći na čvrsto gorivo peći na pelet) vezani su za ovaj sektorski cilj, ali isti nisu koherentni sa sektorskim ciljem.

**Sektorski cilj 3.4. „Uređene javne površine do 2015. godine “**

* *Očekivani sektorski ishod: Uređene dvije javne površine u naseljenim mjestima*

Ocjena: Prema podacima predstavnika Općine prezentiranih kroz kumulativnu ocjenu u SMI tabeli i Tabeli relizacije i utjecaja projekata, u srednjoročnom periodu implementacije Strategije realizirane su, uz dva u Strategiji inicijalno planirana projekta, dodatne intervencije koje su doprinijele ostvarenju očekivanog ishoda. Urađena su 4 projekta izgradnje kamenih utvrda na rijeci Spreči i to: Uvale, Vrbak 2, Samar 1 i Samar 2., kao i vanjsko uređenje Doma kulture MZ Lukavica Rijeka. Također, u 2012. godini uređena je javna površina ispred zgrade Općine pored vodotoka i magistralnog puta. Stoga se može zaključiti da je očekivani ishod **ostvaren**.

Očekivani rezultati na nivou programsko-projektnih indikatora u okviru ovog cilja i ostvareni napredak su prikazani u tabeli.

Tabela 14. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.3.4.Uređene javne površine do 2015. godine** |
| Planirani programsko-projektni indikatori | *Ostvareno* |
| Uređena dva groblja do 2014. godine  | Projekat djelimično realiziran. *Jedno groblje uređeno. Uređenje grobalja kroz kontinuiranu aktivnost vanjskih aktera* |

**Sektorski cilj 3.4. je djelimično ostvaren, ostvaren je značajan napredak** na nivou postavljenog sektorskog cilja i posmatrajući nivo promjena u indikatoru očekivanog ishoda. Međutim, planirane strateške intervencije odnosile su se na uređenje grobalja, te nisu obuhvatile širinu pojma „javne površine“ te kao takve nisu ni mogle ostvariti sektorski cilj (tj. intervencije nisu bile koherentne/usklađene).

**Sektorski cilj 3.5. „Zaštićen šumski biodiverzitet do 2015. godine“**

* *Očekivani sektorski ishod: Povećanje pošumljenih površina do 2015. godine*

Ocjena: Na osnovu podataka dobivenih od strane predstavnika Općine, u odnosu na baznu 2010. godinu došlo je do povećanja pošumljenih površina za 0,2 ha, kroz projekat Medžlisa Islamske zajednice. Međutim, imajući u vidu malu površinu koja je pošumljena te da se radilo o ad hoc aktivnosti vanjskog aktera, bez realizacije planirane strateške intervencije može se konstatovati da je ostvaren simboličan doprinos ostvarenju očekivanog ishoda.

* *Očekivani sektorski ishod: Povećanje broja divljači, smanjenje bespravne sječe šuma, smanjenje krivolova, očuvanje domaćih sorti biljaka i pasmina životinja do 2015. godine*

Ocjena:Očekivani ishod je ostvaren u dijelu povećanja broja divljači kao rezultat strateške intervencije u 2012. i 2013. godini (u 2010. godini broj divljači 1.050 u 2014. godini 1.800). Nisu zabilježeni projekti za smanjenje bespravne sječe šuma, smanjenje krivolova, očuvanje domaćih sorti biljaka i životinja. Izostala je i strateška intervencija poribljavanja rijeke Spreče.

Od ukupno 3 planirana projekta za potrebe ostvarenja ovog sektorskog cilja, jedan je prolongiran, a za dva je implementacija u toku. Ostvarenje očekivanih rezultata na programsko-projektnom nivou prikazano je u Tabeli 15

Tabela 15. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.3.5. Zaštićen šumski biodiverzitet do 2015. godine** |
| Planirani programsko-projektni indikatori | *Ostvareno* |
| Zasađeno 5.000 novih sadnica šumskih kultura godišnje u periodu do 2015. godine  | Projekat nije realiziran. *Ostvaren simboličan napredak (0,2 ha). Nedostupni podaci o broju sadnica.*  |
| Ukupna površina pod šumom povećana za 1 do 3 % do 2015. godine; povećano brojno stanje različitih vrsta divljači za 5 % do 2015. godine  | Projekat djelimično realiziran*.* *0,2 ha novih šumskih zasada. Nema podataka o broju novih sadnica. Broj divljači povećan za 70%* |

Sektorski cilj **nije ostvaren**. Realizirana je strateška intervencija koja se odnosila na izradu i održavanje mjesta za ishranu divljači tokom zime i aktivnost pošumljavanja od strane vanjskih aktera, odnosno kao dio neplanirane strateške intervencije. U Strategiji nisu planirani projekti koji bi bili usmjereni na ostvarenje dijela jednog od očekivanih ishoda, odnosno usmjereni na smanjenje bespravne sječe šuma, smanjenje krivolova i očuvanje domaćih sorti biljaka i životinja, čime je i rezultat na nivou sektorskog ishoda izostao. Stoga, može se zaključiti da projektne intervencije nisu bile usklađene/koherentne sa sektorskim ciljem.

**Sektorski cilj 3.6. „Uspostavljena međuopćinska saradnja u cilju zaštite životne sredine do 2015. godine“**

* *Očekivani sektorski ishod: Potpisani međuopćinski ugovori do 2015. godine*

Ocjena: Očekivani ishod nije ostvaren. U srednjoročnom periodu implementacije Strategije nisu zabilježeni međuopćinski ugovori za potrebe realizacije projekata iz oblasti zaštite okolice.

Ovdje je potrebno istaknuti da je u okviru Plana ekonomskog razvoja definisana strateška intervencija koja se odnosila na uspostavu međuopćinske saradnje, te su u okviru Kumulativne ocjene u SMI tabeli, predstavnici Općine istakli projekat privremene deponije smeća u kojem je ostvarena međuopćinska saradnja (općina Doboj Istok- općina Doboj), te je u pregledu ostvarenja očekivanih rezultata na programsko-projektnom nivou korišten indikator iz sektorskog cilja 1.5. s obzirom da u okviru ovog sektorskog cilja u Sektorskom planu nije planirana niti jedna strateška intervencija(Tabela 16.)

Tabela 16. *Pregled planiranih i ostvarenih rezultata strateških projekata u okviru sektorskog cilja*

|  |
| --- |
| **SE.C.3.6. Uspostavljena međuopćinska saradnja u cilju zaštite životne sredine do 2015. godine** |
| Planirani programsko-projektni indikatori | *Ostvareno* |
| Realizovano 3 zajedničkih projekta godišnje do 2015. godine  | Projekat je djelimično realiziran, *ali u okviru intervencije koja nije planirana Strategijom* (privremena deponija Doboj – Doboj Istok) |

U proteklom srednjoročnom periodu ovaj **sektorski cilj je djelimično ostvaren**, ali kao rezultat neplanirane strateške intervencije, s obzirom da u okviru sektorskog plana zaštite okoliša u dokumentu Strategije nisu definisane strateške intervencije koje su direktno vezane za navedeni sektorski cilj.

**Zaključci i preporuke**

**Sektorski cilj 3.1 nije ostvaren.** S obzirom da su predstavnici Općine ukazali na prepreke u osiguranju pokrića svih domaćinstava odvozom otpada, u procesu revizije Strategije potrebno je razmotriti mogućnosti prevazilaženja navedene prepreke i eventualno redefinirati sektorski cilj vezano za odvoz otpada, što implicira promjene i na nivou očekivanog ishoda. Potrebe lokalne zajednice vezano za sanaciju divljih deponija i dalje postoje, stoga je planirane strateške intervencije u ovoj oblasti potrebno prenijeti i u naredni period implementacije Strategije, uz razmatranje definisanja dodatnih strateških intervencija koje bi doprinijele rješavanju problema kontinuiranog nastanka novih divljih deponija. Kako bi se moglo pratiti ostvarenje programsko-projektnih indikatora „Broj naselja pokrivenih odvozom otpada do 2013. godine“ i „Broj divljih deponija do 2013. godine“ potrebno je definisati, odnosno kvantificirati projektne ishode. Definisati programsko-projektne ishode i indikatore za sve uvrštene strateške intervencije.

**Sektorski cilj 3.2. je djelimično ostvaren, ostvaren je značajan napredak.**U saradnji sa Partnerskom grupom, u narednom planskom periodu razmotriti potrebe lokalne zajednice za uređenjem preostalih izletišta i u skladu sa tim redefinisati cilj i planiranu stratešku intervenciju. Razmotriti uspostavljanje boljeg mehanizma praćenja ostvarenja sektorskog cilja.

**Sektorski cilj 3.3. je djelimično ostvaren,** jer su uspostavljeni sistemi praćenja zagađenosti vode i zraka. S obzirom da je sektorski cilj u značajnoj mjeri ostvaren, u procesu revizije Strategije razmotriti njegovo redefinisanje odnosno proširenje na način da obuhvati širi raspon efekata i aktivnosti u okviru sistema praćenja zagađenosti, ili pak izbaciti sektorski cilj, a stratešku intervenciju vezanu za uspostavu sistema praćenja zagađenosti zemljišta uvrstiti u okviru drugog sektorskog cilja u Sektorskom planu zaštite okoliša. Pri tome posebnu pažnju usmjeriti na praćenje zagađenosti poljoprivrednog zemljišta i u pogledu primjene agro-hemijskih mjera.

**Sektorski cilj 3.4. je djelimično ostvaren, ostvaren je značajan napredak.**Imajući u vidu širinu cilja te i dalje relevantne potrebe zajednice u ovoj oblasti, cilj je potrebno prenijeti u revidiranu Strategiju, uz, u skladu sa procjenjenim mogućnostima finansiranja i prioritetima, definisanje dodatnih strateških intervencija koje će obuhvatiti više aspekata javnih površina. Posljedično, adekvatno definisati očekivane ishode i indikatore na programsko-projektnom nivou, kako bi se mogao pratiti stepen njihovog doprinosa ostvarenju sektorskog cilja.

**Sektorski cilj 3.5. nije ostvaren**. S obzirom na značaj šumskog biodiverziteta i dalje aktuelne potrebe lokalne zajednice u ovom kontekstu sektorski cilj je potrebno prenijeti u naredni period implementacije uz reviziju drugog očekivanog ishoda i/ili definisanje sektorskih indikatora koji će omogućiti praćenje nivoa promjene koja se desila i napretka u ostvarenju sektorskog cilja. U suprotnom, u skladu sa mogućnostima finansiranja i prioritetizacije projekata, definisati dodatne strateške intervencije koje će biti usmjerene na smanjenje bespravne sječe šuma, smanjenje krivolova i očuvanje domaćih sorti biljaka i životinja.

**Sektorski cilj 3.6. je djelimično ostvaren,** kao rezultat neplanirane strateške intervencije. U okviru sektorskog plana zaštite okoliša u Strategiji nisu definisane strateške intervencije koje su direktno vezane za navedeni sektorski cilj, te je u reviziji Strategije, u skladu sa procijenjenim mogućnostima, potrebno definisati strateške intervencije za potrebe ostvarenja navedenog sektorskog cilja, ili pak razmotriti redefinisanje sektorskog cilja 3.6. s obzirom da je u okviru Plana ekonomskog razvoja definisana strateška intervencija u pravcu ostvarenja međuopćinske saradnje u različitim oblastima, uz uvažavanje preporuka vezanih za reviziju sektorskog cilja 1.5.

## Efikasnost

U okviru procjene efikasnosti korištenja resursa u svrhu postizanja postavljenih ciljeva, fokus je stavljen na usporedbu broja planiranih i realiziranih projekata, kao i usporedbu planiranih i utrošenih sredstava za implementaciju strateških intervencija u srednjoročnom periodu evaluacije (2011.-2014. godina).

### Procjena efikasnosti prema broju realizovanih u odnosu na broj planiranih projekata

Prikupljeni podaci za ocjenu efikasnosti implementacije integrirane Strategije integriranog razvoja općine Doboj Istok na osnovu usporedbe broja planiranih i broja realiziranih projekata u dosadašnjem periodu (2011.-2014.godina), ukupno i po sektorima, prikazani su u zbirnom pregledu u tabeli koja slijedi.

Tabela 17. Pregled*(\*)*  planiranih i realiziranih projekata iz Strategije razvoja općine u periodu 2011.-2014. godina

|  |  |  |  |  |
| --- | --- | --- | --- | --- |
| **SEKTOR** | **Broj sektorskih ciljeva** | **Projekti** | **% potpuno realiziranih projekata** | **% potpuno realiziranih i djelimično realiziranih projekata** |
| **Broj i vrijednost****planiranih projekata**  | **Broj i vrijednost potpuno realiziranih projekata** | **Broj i vrijednost djelimično realiziranih projekata (započeti)** | **Broj i vrijednost projekata čija impleme-ntacija nije započela**  |
| **Ekonomski razvoj** | **5** | 18846.500 KM | 2786.000 KM | 2100.302 KM | 14661.000 KM | 11 % | 22% |
| **Društveni razvoj** | **5** | 46\*5.763.248 KM | 143.802.891,71 KM | 11983.930,12 KM | 21579.000 KM | 30% | 54% |
| **Zaštita i unapređenje okoliša** | **6** | 20577.500 KM | 7694.449 KM | 8454.195,36 KM | 554.500,00 KM | 35% | 75% |
| **Ukupno** | **16** | **84****7.187.248 KM** | **23****5.283.390,71 KM** | **21****1.538.427,48 KM** | **40****1.294.500 KM** | **27%** | **52%** |

*(\*)Planski podaci o broju projekata te (okvirne) vrijednosti projekata se unose prije svega iz sektorskih planova a zatim iz planova implementacije putem kojih se uvode „novi“ strateški projekti.*

*\*Ne obuhvata projekat Istraživanje potreba općine Doboj Istok za sportom koji je realizovan u 2010. godini, čija vrijednost nije uvrštena u ukupnu vrijednost finansijske konstrukcije Plana društvenog razvoja u dokumentu Strategije.*

Ukupan procenat realizacije planiranih projekata u okviru Strategije integriranog lokalnog razvoja općine Doboj Istok je na niskom nivou gdje je nešto više od četvrtine planiranih projekata u potpunosti realizirano. Naime, od ukupno 84 projekta iz Strategije (kao planska osnova poslužili su, prije svega, sektorski planovi te planovi implementacije za novo-uvedene projekte) planiranih za implementaciju u periodu 2011.-2014. godina 23 projekata odnosno 27% je implementirano u potpunosti. Udio projekata čija implementacija nije ni započeta u ovom periodu je 48 %, odnosno 40 projekta, dok je udio djelimično realiziranih ili započetih projekata 25 %, odnosno 21 projekat.

Posmatrano po sektorskim planovima iz Strategije, najveći procenat u potpunosti implementiranih projekata u odnosu na broj planiranih projekata je ostvaren u sektoru Zaštite i unapređenja okoliša od 35%, zatim u sektoru Društvenog razvoja od 30%, dok je u sektoru ekonomskog razvoja stepen potpunog ostvarenja projekata iznosio 11%. Navedeno ukazuje na neravnomjernost u implementaciji strateških intervencija po sektorima. Također, evaluacijom je utvrđeno da su osigurana finansijska sredstva za aktivnosti implementacije bila niža od planiranih sredstava, u većini projekata, što je imalo utjecaja na ostvarenje adekvatnog nivoa programsko-projektnih indikatora, te umanjilo utjecaj na dostizanje efekata na sektorskom nivou. Uočeno je korigiranje vrijednosti određenih projekata u Planovima implementacije 1+2 u odnosu na početne okvirne vrijednosti u Strategiji (u skladu sa promijenjenim okolnostima, na osnovu izrade predstudija odnosno projekata i sl.), što nameće potrebu da se prilikom revizije Strategije pokušaju u što većem stepenu definisati realne vrijednosti projekata, na osnovu iskustava iz prethodnog perioda implementacije Strategije, kako bi se osigurala kvalitetnija podloga za Planove implementacije, a time i budžetsko planiranje, te ostvarenje većeg nivoa implementacije projekata.

### Procjena efikasnosti prema visini utrošenih u odnosu na planirane finansijske resurse

U okviru analize efikasnosti strateških intervencija izvršena je i usporedba planiranih finansijskih sredstava za realizaciju projekata u okviru Strategije (kao planska osnova poslužili su prije svega sektorski planovi te planovi implementacije za novo-uvedene projekte) sa vrijednošću implementiranih, odnosno, realiziranih finansijskih sredstava za planirane strateške intervencije.

U Tabeli koja slijedi dat je prikaz podataka o planiranim i realiziranim finansijskim sredstvima za implementaciju strateških projekata na području općine Doboj Istok.

Tabela 18. *Usporedba planiranih i realiziranih sredstava[[2]](#footnote-2) iz sektorskih planova Strategije,u periodu 2011.-2014. godina*

|  |  |  |
| --- | --- | --- |
| Sektor | **Planirana finansijska sredstva za implementaciju projekata (\*)** | **Realizirana finansijska sredstva za implementaciju projekata** |
| Proračun | Vanjski izvori | Ukupno | Proračun | Vanjski izvori | Ukupno |
| Ekonomski razvoj | 251.660 | 594.840 | 846.500 | 2.000 | 884.302 | 886.302 |
| Društveni razvoj | 802.645 | 4.960.603 | 5.763.248 | 447.795 | 4.339.027 | 4.786.822 |
| Zaštita i unapređenje okoliša | 111.000 | 466.500 | 577.500 | 124.925 | 1.023.769 | 1.148.694 |
| **Ukupno** | **1.165.305** | **6.021.943** | **7.187.248** | **574.720** | **6.247.098** | **6.821.818** |
| **%** (struktura) | 16 % | 84% | 100 % | 8% | 92% | 100% |
| Procenat realiziranih sredstava | 49% | 103% | 95% |

*\*Izvor: Za planske vrijednosti korišteni su sektorski planovi dok su za novo-dodane projekte korišteni planovi implementacije. Za informacije o realizaciji projekta je korištena Programsko-projektna tabela (Aneks 2), koja se zasniva na podacima preuzetim iz godišnjih izvještaja o realizaciji strategije i/ili projektnih izvještaja.*

Ukoliko se posmatra omjer planiranih sredstava iz sektorskih planova, uključujući i naknadno dodane projekate putem planova implementacije, od ukupno 7.187.248 KM planiranih za implementaciju svih 84 projekata, realizovano je 95% %, tj. od planiranih 7.187.248 KM izdvojeno je 6.821.818 KM. Razlog za navedeno leži u činjenici da je niz projekata implementiran u vrijednosti koja je bila viša od predviđene. Tako je, naprimjer, u sektoru ekonomskog razvoja od ukupno 18, realizirana samo dva projekta, ali je projekat uspostavljanja kapaciteta za preradu mlijeka, umjesto u planiranoj vrijednosti od 52.000 KM, finansiran iz vanjskih izvora sredstava u iznosu od 783.000 KM.

Najniži stupanj realizacije sredstava je zabilježen u sektorskom planu za društveni razvoj (83%), a za koji je planiran najveći iznos sredstava.

Budžetska sredstva planirana za implementaciju projekata u evaluiranom periodu realizirana su u vrijednosti od 49% odnosno od planiranih 1.165.305 KM izdvojeno je 574.720 KM.

Što se tiče vanjskih izvora osiguranih za finansiranje planiranih projekata, stepen realizacije je 103%. Međutim i ovaj omjer treba razmatrati sa aspekta broja projekata koji su realizirani, kao i broja projekata koji su realizirani u većoj vrijednosti od planirane. Kao što je moguće vidjeti iz Tabele 18, prilikom definisanja sektorskih planova, kao i planova implementacije 84% sredstava za realizaciju Strategije je bilo planirano iz vanjskih izvora, te je u brojnim slučajevima, u sva tri sektorska plana izostalo finansiranje iz vanjskih izvora. Od planiranih 6.021.943 KM realizirano je 6.247.098 KM odnosno više od planiranog.

U pogledu realnosti inicijalnog planiranja u fazi izrade Strategije ostvareni stepen ukazuje da je planiranje okvirne vrijednosti projekata i izdvajanja sredstava za realizaciju projekata iz pojedinih izvora bilo nerealno.

Tabela 19. Usporedba planiranih i realiziranih sredstava iz Planova implementacije općine Doboj Istok po godinama u periodu 2011.-2014. godina

|  |  |  |  |  |
| --- | --- | --- | --- | --- |
| ***Pregled******po godinama*** | **Broj** **projekata** | **Proračun****(u KM)** | **Vanjski Izvori** **(u KM)** | **Ukupno** **(u KM)** |
| **2011.** |  |  |  |  |
| **Planirano** | *42* | 348.133 | 2.956.178 | **3.304.311** |
| **Realizirano** | *18* | 150.545 | 3.146.350 | **3.296.895** |
| **%** | 42,9 | 43,2 | 106,4 | 99,8 |
| **2012.** |  |  |  |  |
| **Planirano** | *45* | 254.540 | 751.710 | **1.006.250** |
| **Realizirano** | 11 | 81.377 | 661.940 | **743.317** |
| **%** | *24,4* | *31,9* | *88,1* | *73,8* |
| **2013.** |  |  |  |  |
| **Planirano** | 28 | 159.540 | 394.960 | **554.500** |
| **Realizirano** | *14* | 139.903 | 479.358 | **619.261** |
| **%** | *50,0* | 87,7 | 121,4 | 111,7 |
| **2014.** |  |  |  |  |
| **Planirano** | 34 | *256.300* | *1.067.699* | *1.323.999* |
| **Realizirano** | 21 | 202.895 | 1.959.450 | **2.162.345** |
| **%** | 70,0 | *79,6* | *183,5* | *163,3* |

Izvori: Aneks 2 Tabela realizacije projekata i utjecaja.
\*U ukupnom broju projekata po godinama su uvršteni svi projekti za koji su planirana i realizirana sredstva.

Napomena: Kao izvor za Tabelu 19 nije bilo moguće koristiti Planove implementacije 2+1 i Godišnje izvještaje o implementaciji Strategije zbog nekonzistentne forme, te nepotpunih podataka (npr. Godišnji izvještaj implementaciji Strategije za 2011. i 2012. godinu ne sadrži podatke o projektu Uspostave otkupne stanice mlijeka, s obzirom da Općina nije imala podatke o realizaciji ovog projekta iz vanjskih izvora prilikom pripreme izvještaja, u Planovima implementacije 1+2 vanjski izvori sredstava planiranih za strateške intervencije nisu razvrstani pojedinačno po godinama, nego sveukupno za trogodišnji period i dr.)

Kada je riječ o planiranju na godišnjoj osnovi, također je uočen nedovoljan nivo preciznosti u planiranju realizacije strateških intervencija, gdje ne bi trebalo biti mnogo odstupanja, s obzirom da su Godišnji planovi implementacije detaljniji dokumenti koji zahtjevaju preciznije planiranje. Kao što je ranije navedeno, u određenim slučajevima premašivanja nivoa realiziranih u odnosu na nivo planiranih sredstava za realizaciju strateških intervencija na godišnjem nivou, radilo se o realizaciji većeg iznosa vrijednosti projekata nego je prvobitno bilo planirano. Kao što je moguće vidjeti iz Tabele 19, u 2014. godini ostvaren je najviši stepen usklađenosti planiranih i realiziranih projekata, zasnovano na iskustvima predstavnika ORT-a iz ranijeg perioda implementacije.

U periodu 2011. – 2014. godina, realizacija planiranih sredstava iz Budžeta na godišnjem nivou se kretala u intervalu od 31,9 – 87,7 %, a realizacija planiranih sredstava iz vanjskih izvora u intervalu 88,1 – 183,5%, čemu je razlog prethodno opisan.

Kada je riječ o sredstvima iz općinskog budžeta može se uočiti, također, nedovoljna preciznost u planiranju, što je unaprijeđeno u posljednje dvije godine srednjoročnog perioda implementacije Strategije.

Posmatrajući ove podatke, može se zaključiti da je za naredni period implementacije Strategije u procesu revizije potrebno, oslanjajući se na prethodna iskustva u realizaciji Strategije, preciznije razmotriti mogućnosti finansiranja iz općinskog Budžeta, razmotriti planove i fondove viših nivoa vlasti (npr. u pripremi je Strategija razvoja Tuzlanskog kantona za period 2016.-2020. godina, Federalni fond za pomoć nastradalim područjima), realno procijeniti mogućnosti finansiranja projekata iz međunarodnih fondova (IPA fondovi, Svjetska banka i dr.), kako bi se doprinijelo unapređenju stepena omjera planiranih i realiziranih sredstava, a time osigurao i veći doprinos ostvarenju ciljeva postavljenih u Strategiji.

Pored projekata koji su obuhvaćeni Strategijom, odnosno, planovima implementacije, u proteklom srednjoročnom periodu je uočeno da su implementirana i 23 projekata koji su utjecali na ostvarenje sektorskih ciljeva a nisu planirani putem ključnih alata operacionalizacije Strategije. Ovi projekti su realizirani uglavnom u sklopu posebnih programa drugih organizacija i institucija ali i JLS, međutim, za ove projekte nisu bile dostupne informacije o njihovoj pripremi i provođenju niti je bio poznat njihov eventualni utjecaj na realizaciju Strategije, zbog čega nisu bili uključivani u planove implementacije. Ukupna realizirana sredstva za ove projekte iznose 1.064.001 KM.

U pogledu novih projekata može se zaključiti da je najveći broj realiziranih vezan za oblast društvenog razvoja (19), zatim za oblast zaštite okoliša (3 ) te ekonomskog razvoja (1). Pregled projekata koji nisu bili u sektorskim planovima, odnosno koji nisu bili predviđeni Strategijom niti Planovima implementacije, dat je u Tabeli 20.

Tabela 20. *Pregled projekata koji su implementirani u periodu 2011.-2014. godine, a koji nisu u sektorskim planovima Strategije razvoja i planovima implementacije*

|  |  |
| --- | --- |
| **Projekt** | **Iznos u KM** |
| Učešće općine Doboj Istok i privrednika na Gračaničkom sajmu „Grapos exspo“ u aprilu 2013. godine | 2.810 |
| Nabavka metalnih ormara | 15.216 |
| Izgradnja rasvjete Johovak | 2.186 |
| Izgradnja rezervoara Klotex | 326.736 |
| Izrada projekata iz oblasti ekologije | 41.423 |
| Izgradnja ulične rasvjete Škola -Brđani | 14.000 |
| Izgradnja ulične rasvjete Sokak -Vrba | 5.911 |
| Izgradnja ulične rasvjete Sokak -Čarbina | 5.946 |
| Uređenje desne obale rijeke Spreče na lokalitetu Vrba u Klokotnici | 100.000 |
| Uređenje desne obale rijeke Spreče na lokalitetu Oključak u Brijesnici Maloj  | 100.000 |
| Rekonstrukcija vodosnadbjevanja Stanić Rijeka-Hodžići | 210.000 |
| Izrada projektne dokumentacije za sanaciju i izgradnju puta Kapak-Podpalučci | 1.200 |
| Izgradnja javne ulične rasvjete Dizdari-Plane u MZ Klokotnica | 29.407 |
| Izrada Web sajta općine Doboj Istok | 1.200 |
| Rekonstrukcija i asfaltiranje puta Kapak-Raskrsnica kod trgovine Suhopoljka u MZ Klokotnica | 93.385 |
| Izrada projektne dokumentacije za ukoritavanje lokalnog vodotoka „Dolić“ MZ Klokotnica | 5.500 |
| Ucjevljenje i ukoritavanje kanala na lokalitetu Duge njive kod kuće Mustafić Omera | 5.900 |
| Ukoritavanje lokalnog vodotoka Dolić MZ Klokotnica | 50.000 |
| Asvaltiranje puta Polje stanić Rijeka | 5.978 |
| Ukoritavanje lokalnog vodotoka Dolić-Zedina MZ Klokotnica | 21.973 |
| Izrada glavnog projekta za odvodnjavanje površinskih oborinskih voda u naselju „Luke“ MZ Klokotnica | 10.530 |
| Čišćenje putnog pojasa mgistralnog puta u općini Doboj Istok  | 4.700 |
| Vanjsko uređenje Doma kulture MZ Lukavica Rijeka | 10.000 |
| **UKUPNO U PERIODU 2011.-2014. GODINA:** | **1.064.001 KM** |

**Zaključci i preporuke**

Efektivnost sa aspekta broja realiziranih projekata u odnosu na broj planiranih projekata je izuzetno niska, sa svega 52% projekata u kojima su zabilježene aktivnosti realizacije (završeni i započeti projekti), odnosno 27% u potpunosti implementiranih projekata. Pored ovih projekata, godišnjim planovima implementacije vanredno su realizirana i 3 projekta koji su imali uticaj na strateške ciljeve. Iznos od 95% ukupno realiziranih planiranih sredstava ne ukazuje na preciznost u planiranju i visok stepen realizacije planiranih strateških intervencija nego se razlog za navedeno ogleda u činjenici da je **niz projekata implementiran u u vrijednosti koja je bila viša od predviđene.** Razlozi niskog nivoa implementacije projekata se uglavnom odnose na nedostatak sredstava. U ovom kontekstu potrebno je istaknuti i usmjeravanje sredstava za sanaciju šteta od elementarnih nepogoda u 2012. i 2014. godini što je smanjilo osnovu za finansiranje planiranih strateških intervencija. U nekim slučajevima razlozi nisu bili finansijske prirode (neriješeni imovinsko-pravni odnosi, nezainteresiranost aktera, zakonska regulativa i sl.). zbog čega je neophodno u reviziji Strategije za projekte koji se prenose u naredni period implementacije izvršiti i revidiranje ishoda i indikatora kako bi se očekivani efekti prilagodili realnim mogućnostima, a zasnovano na stečenom iskustvu iz prvog srednjoročnog perioda realizacije Strategije.

 Također, analizom izvora finansiranja utvrđena je visoka ovisnost realizacije Strategije o vanjskim izvorima finansiranja. Nedostatak sredstava iz vanjskih izvora kao i iz ograničenog Budžeta uzrokovao je nemogućnost implementacije značajnog broja planiranih projekata. Dodatno, zabilježen je značajan broj projekata koji nisu bili planirani sektorskim i godišnjim planovima implementacije. Imajući u vidu ove razloge, potrebno je u procesu revizije optimizirati obim projekata prema očekivanim mogućnostima izdvajanja iz Budžeta te realnije sagledati mogućnosti finasniranja projekata sa viših nivoa vlasti, ali i donatorskih sredstava, uvažavajući i razvijenost kapaciteta za pripremu projektnih prijedloga na nivou JLS.

## Utjecaj

U okviru evaluacije koja je predmet ovog dokumenta nije vršena detaljna procjena utjecaja dosadašnje implementacije Strategije, s obzirom da se radi o zadatku finalne evalucije, ali je izvršena okvirna procjena uticaja ostvarenja strateških ciljeva, odnosno efekata dosadašnjih strateških intervencija na ciljne grupe i širu zajednicu u općini. Pri tome nastojalo se odgovoriti u kojoj mjeri su efekti strateških intervencija korisni kako za ciljne grupe definirane Strategijom tako i za zadovoljavanje potreba lokalne i šire zajednice. Analiza uticaja je izvršena kroz posmatranje promjena koje se odnose na prvobitno definisane probleme u sklopu strateških fokusa te **ključnih makro indikatora** u odnosu na polazno stanje u sklopu sva tri razvojna sektora.

**Strateški cilj 1. Razvijena temeljna infrastruktura.** Iako se Općina Doboj Istok može pohvaliti prilično razvijenom društvenom infrastrukturom, posebno u dijelu putne infrastrukture, i dalje je uočena potreba za razvojem temeljne infrastrukture (kanalizacione i vodovodne mreže, mreže snabdijevanja električnom energijom i drugim) što je jedan od preduslova za razvoj poduzetničke i društvene infrastrukture i ostvarenja većeg stepena privrednog i društvenog razvoja. U srednjoročnom periodu implementacije Strategije (2011.-2014. godina) implementirane su značajne strateške intervencije posebno u oblasti društvenog razvoja na koju se u najvećoj mjeri odnosi ovaj strateški cilj, a čemu su doprinijeli i projekti za čiju implementaciju su stvoreni uslovi, a koji se nisu nalazili u sektorskim planovima implementacije. Međutim, promjene na nivou ključnih makroindikatora relevantnih za ovaj strateški cilj ukazuju na neznatan napredak ostvaren kao rezultat strateških intervencija. Naime, za samo 2% povećan je stepen pokrivenosti domaćinstava sa pristupom kontrolisanoj vodi za piće u 2014. u odnosu na baznu 2010. godinu, dok nije zabilježena promjena u broju naseljenih mjesta bez asfaltirane putne komunikacije i broju domaćinstava bez pristupa električnoj energiji. Međutim, ukoliko se posmatraju efekti realiziranih strateških intervencija uočava se značajan napredak u pozitivnim promjenama u odnosu na prvobitne probleme (*izgrađena trafostanica doprinijela obezbjeđenju kvalitetnog napajanja električnom energijom za 4.000 domaćinstava, kvarovi na kućanskim aparatima i gubici na industrijskim postrojenjima smanjeni za 20%, sanirano i asfaltirano preko 7,5 km lokalnih puteva te obezbijeđena lakša dostupnost privrednih subjekata za građane, poljoprivrednicima omogućena lakša obrada zemljišta, 1.500 stanovnika snabdjeveno vodom za piće, 10 privrednih subjekata se priključilo na novi vodovod i dr*).

**Strateški cilj 2. Razvijen ambijent za privredni razvoj.** Općina Doboj Istok, također, je poznata po razvijenom privatnom sektoru te razvijenoj prerađivačkoj industriji. Međutim, aktivnosti na poticanju daljeg razvoja privrede relevantne su za vlasti na svim nivoima. U skladu sa savremenim trendovima podrške razvoju privrede, uočena je potreba za uspostavom poslovnih zona, bržim rješavanjem zahtjeva privrednika, većom podrškom projektima iz oblasti poljoprivrede, podršku obrtnicima, podršku razvoju deficitarnih zanimanja i dr. Iako je stepen realiziranih strateških intervencija iz oblasti ekonomskog razvoja bio najniži, Općina Doboj Istok bilježi **simboličan, ali ipak napredak** u ključnim makro indikatorima razvoja. Tako je u 2014. godini u odnosu na baznu godinu ostvaren napredak na ljestvici Indeksa razvijenosti ove Općine, koja spada u razvijene općine BiH. U proteklom periodu ostvaren je rast broja zaposlenih za 20%, smanjenje broja nezaposlenih za 3%, povećanje bruto domaćeg proizvoda za 11%, broja preduzeća na 1.000 stanovnika za 6% i broja poljoprivrednih gazdinstava za 22%. Radi se o napretku kojem je, između ostalog, doprinijela i implementacija strateške intervencije uspostave kapaciteta za otkup i preradu mlijeka ostvarujući utjecaj na povećanje broja zaposlenih, ali i broja poljoprivrednih proizvođača. Ostvareni utjecaj je potrebno posmatrati i u kontekstu otežane mogućnosti zaposlenja stanovništva kod poslodavca, pri čemu se stanovništvo u sve većoj mjeri okreće prema samostalnom poduzetništvu, kako bi osigurali dohodak za svoje porodice, ali i u kontekstu prestanka rada Vegafruit d.o.o. što je uticalo na to da je veći broj stanovnika općine ostao bez zaposlenja. S druge strane, razvojem temeljne infrastrukture stvaraju se uslovi i za razvoj privrede što je svakako imalo utjecaj i na ostvarenje ovog strateškog cilja.

**Strateški cilj 3.Razvijena društvena infrastruktura sa efikasnom lokalnom upravom.**. U ovom kontekstu potrebe ciljnih grupa i šire zajednice odnosile su se na adapataciju postojećih i izgradnju novih ustanova obrazovanja, razvoj sportske i infrastrukture iz oblasti kulture, razvoj NVO sektora i druge. Istaknut je i veliki broj problema kojim se bavi Služba civilne zaštite počev od redovnog plavljenja poljoprivednog zemljišta i objekata, preko velikog broja registrovanih klizišta do kontaminacije relativno značajnih površina minskim poljima. Ukupan razvoj općine je u uskoj vezi sa funkcionisanjem lokalne uprave. Lokalna uprava mora biti opremljena i obučena kako bi bila u funkciji građana i privrede, u svrhu čega su bile planirane strateške intervencije. U srednjoročnom periodu implementacije Strategije realiziran je niz projekata u pogledu ovog strateškog cilja. Iako su realizirani projekti usmjereni na razvoj infrastrukture obrazovnih institucija, broj učenika osnovnih i srednjih škola na hiljadu stanovnika bilježi kontinuiran pad od 2012. godine, što se može pripisati i težoj ekonomskoj situaciji koja uzrokuje pad nataliteta u BiH u posljednje dvije decenije. Realizirane strateške intervencije u oblasti sporta i kulture imale su pozitivan utjecaj na povećanje broja članova u institucijama kulture i sporta u 2014. u odnosu na 2010. godinu. Procjenu ostvarenja drugog dijela cilja, koji se odnosi na lokalnu upravu, nije bilo moguće izvršiti na osnovu makro indikatora razvoja. Međutim, analizirajući sektorske indikatore razvoja uočava se, da i pored implementacije određenih strateških intervencija usmjerenih na unapređenje efikasnosti lokalne uprave (uvedeno trezorsko poslovanje, unapređenje šalter sale) zadovoljstvo građana i privrednika radom lokalne uprave nije značajno unaprijeđeno.

**Strateški cilj 4. Zaštićen životni prostor** u najvećoj mjeri bio je usmjeren na oblast zaštite okoliša i zadovoljenje potreba lokalne zajednice koje su se odnosile na adekvatniji odvoz krutog i drugog otpada, sanaciju divljih deponija, čišćenje vodotokova, mjerenje zagađenosti zraka, vode i zemljišta, jačanje JKP, uređenje izletišta, uređenje grobalja, zaštitu kulturno-historijskih spomenika i dr. Promjene na nivou ovog strateškog cilja mogu se pratiti na osnovu indikatora pokrivenosti domaćinstava odvozom krutog otpada, koji je povećan za 5% u odnosu na 2010. godinu, što ukazuje na pozitivan doprinos ostvarenju strateškog cilja Zaštićenog životnog prostora. Podaci o prosječno izmjerenoj vrijednost CO ug/m3 nisu dostupni. Iako makro indikatori razvoja koji bi omogućili praćenje napretka u ostvarenju ovog cilja nisu definisani i/ili dostupni, analizom uticaja ostvarenih rezultata utvrđeno je da je došlo do pozitivnih promjena u odnosu na prvobitne probleme (*sanirano 10 deponija na godišnjem nivou, omogućeno korištenje uređena 3 izletišta, očiščen putni pojas magistralnog puta, izgrađeni nasipi na postojećim vodotokovima i ostvaren doprinos većoj zaštiti od poplava i dr*.), ali su sa druge strane posljedice elementarne nepogode dodatno aktuelizirale potrebe u ovoj oblasti, posebno u dijelu sanacije klizišta, zaštite od poplava i deminiranja.

**Zaključci i preporuke**

Analizom makro indikatora razvoja, u srednjoročnom periodu implementacije Strategije 2011.-2014. godine,može se zaključiti da je ostvaren određeni (skroman, ali ipak vidljiv) napredak u ostvarenju utjecaja na razvoj lokalne zajednice. Iako je stepen realizacije projekata, posebno u dijelu ekonomskog razvoja nizak, Općina Doboj Istok bilježi simboličan napredak u ostvarenju makro indikatora koji se odnose na oblast ekonomskog razvoja. Zbog ograničenosti podataka i definisanih indikatora, nije moguće ostvariti kvalitetan uvid u ostvarenje strateških ciljeva 3 i 4, zbog čega se kao potreba pri reviziji Strategije nameće potreba za definisanjem dopunskih indikatora razvoja koji će omogućiti navedeno praćenje. Međutim, analizom utjecaja ostvarenih rezultata strateških intervencija može se konstatovati da je i pored niza implementiranih intervencija potrebno uložiti dodatne napore kako bi se približilo ispunjenju strateškog cilja 3 u dijelu efikasnosti lokalne uprave s obzirom da zadovoljstvo građana i privrednika radom lokalne uprave nije značajno unaprijeđeno u srednjoročnom periodu implementacije Strategije. Također, evaluacijom su identificirane i pozitivne promjene u odnosu na prvobitne probleme u oblastima na koje se odnosio strateški cilj 4.

 Za intenziviranje utjecaja i značajniji napredak u ostvarenju strateških ciljeva, a imajući u vidu oslanjanje na vanjske izvore sredstava nameće se potreba unaprijeđenja koordinacije razvojnih aktera na nivou JLS, veća koordinacija u planiranju prioriteta razvoja općine u skladu sa prioritetima viših nivoa vlasti, naročito u kontekstu izrade Strategije razvoja Tuzlanskog kantona za period 2016.-2020. godina, te intenziviranje aktivnosti na daljem jačanju kapaciteta za privlačenje vanjskih izvora sredstava za finansiranje razvojnih aktivnosti, kao i izdvajanja budžetskih sredstava u skladu sa planovima razvoja.

## Održivost

**Održivost** je analizirana sa dva aspekta, i to aspekta održivosti efekata strateških intervencija te aspekta održivosti Strategije, odnosno strateškog planiranja u praksi. U pogledu održivosti strateških intervencija održivost se odnosi na utvrđivanje odgovora na pitanje: u kojoj mjeri su rezultati strateških intervencija, odnosno programa, projekata i mjera (pozitivne promjene) održivi?

* **Institucionalna/administrativna održivost:** Sistemski pristup planiranju, implementaciji, praćenju, vrednovanju i reviziji Strategije nije u dovoljnoj mjeri zaživio u praksi JLS. Uspostavljeni Općinski razvojni tim (ORT) je nastojao provoditi sistemske procese upravljanja razvojem, uključujući što veći broj relevantnih aktera, ali s obzirom da se radi o tijelu koje nije institucionalizirano, ozbiljnost pristupa realizaciji dogovorenih i potrebnih aktivnosti od strane općinskih službi i drugih aktera nije bio na zadovoljavajućem nivou, što je uzrokovalo i nedostatke u uključivanju strateških prioriteta u godišnje planove općinskih službi, nedovoljnu usklađenost planova implementacije 1+2 sa budžetskim planiranjem, nedovoljnu efikasnost prilikom organizacije sastanaka Partnerske grupe i sl.
* **Politička održivost:** Održivi utjecaj realiziranih strateških intervencija na promjene politika, programa i planova posmatra se sa aspekta uključenja ključnih socioekonomskih aktera odnosno primjenu principa participacije tokom planiranja i implementacije te izvještavanja o strateškim intervencijama. U proteklom periodu službenici Općine Doboj Istok prošli su kroz edukaciju od strane ILDP projekta, ali i druge edukacije čime svoje ojačane kapacitete iz oblasti strateškog planiranja, projektnog menadžmenta i drugih, nastoje iskoristiti za kreiranje programa i projekata, a time i privlačenje vanjskih izvora sredstava, kao i za pružanje kvalitetnijih usluga prema građanima općine. U srednjoročnom periodu implementacije Strategije, održavani su sastanci Partnerske grupe, ali se njihov broj na godišnjem nivou smanjivao (od 4 sastanka u 2011. do 1 sastanka u 2014. godini). U okviru redovnih aktivnosti, načelnik održava sastanke sa različitim SEA akterima (privrednici, penzioneri, mladi i drugi), na kojima se, između ostalog, razmatraju i određena strateška razvojna pitanja. Usljed nedovoljne zainteresiranosti vanjskih aktera izostala je implementacija određenih projekata (naprimjer, udruženje privrednika nije formirano). Stoga, nalazi evaluacije impliciraju potrebu za snažnijom uključenosti SEA aktera u proces definisanja strateških prioriteta i implementacije strateških intervencija čime bi se unaprijedila i politička održivost strateških intervencija.
* **Ekološka održivost** Metodologija koja je korištena prilikom izrade Strategije podrazumijevala je uvrštavanje načela održivosti prilikom definisanja strateških intervencija, a kojeg se je potrebno pridržavati i prilikom implementacije projekata, što je, prema nalazima evaluacije u slučaju Općine Doboj istok ispoštovano. Realiziran je niz projekata koji su doprinijeli ekološkoj održivosti ostvarenih efekata Strategije (čišćenje vodotokova, sanacija divljih deponija), a izrađeni LEAP stvorio je osnovu za sistemski pristup osiguranju korištenja principa ekološke održivosti prilikom definisanja i implementacije strateških intervencija.
* **Finansijska održivost realizovanih strateških intervencija** Rezultati nalaza evaluacije ukazali su da većina projekata koja je finalizirana u srednjoročnom periodu implementacije Strategije može i dalje osiguravati efekte koji će osigurati zadovoljenje potreba pripadajućih ciljnih grupa, što se posebno odnosi na infrastrukturne projekte, formirana udruženja i sl. Sa druge strane, započeti su određeni projekti koji se planiraju realizirati u fazama, i koji, u svrhu ostvarenja efekata održivosti zahtijevaju i dalje finansiranje. Kao i u dosadašnjem periodu, općinsko rukovodstvo je opredjeljeno za finansiranje projekata definisanih u Strategiji u skladu sa raspoloživim budžetskim sredstvima, ali imajući u vidu dosadašnji nivo izdvajanja sredstava iz budžeta u narednom periodu je neophodno osigurati realnije planiranje finansijskog okvira revidirane Strategije te uložiti maksimalne napore u pravcu osiguranja dodatnih sredstava iz vanjskih izvora.Broj apliciranih projekata prema vanjskim izvorima ukazuje da to nije bio slučaj u proteklom periodu.

Ocjena održivosti projekata nakon završetka implementacije obuhvatila je ocjenu funkcioniranja ili korištenja efekata projekta i nakon završetka, ili njegovog korištenja za dalji razvoj aktivnosti.U srednjoročnom periodu implementacije Strategije ostvareni su rezultati kojima je stvorena osnova odnosno čije korištenje će koristiti za dalji razvoj aktivnosti. Takvi projekti odnose se na izradu LEAP-a, edukaciju zaposlenika lokalne samouprave za izradu projekata, te jačanje kapaciteta civilne zaštite.

Rizici za održivost Strategije odnose se na nedostatak institucionalne strukture za upravljanje razvojem na nivou Općine, prioritetizaciju projekata iz oblasti društvene infrastrukture čime je zanemaren ekonomski sektor i dijelom sektor okoliša. Također, visoka ovisnost planiranih projekata za finansiranje iz vanjskih izvora, i njihova nedovoljna implementacija (po pojedinačnim projektima) u proteklom periodu ugrozili su održivost rezultata strateških intervencija što implicira poseban naglasak prilikom revizije Strategije.

**Zaključci i preporuke**

Prilikom revizije Strategije potrebno je adekvatno razmotriti princip održivosti za sve strateške intervencije imajući u vidu naprijed elaborirane rizike. U svrhu unapređenja održivosti potrebno je intenzivirati aktivnosti na uspostavi JURA-e kako bi se otklonili nedostaci u dosadašnjem periodu implementacije Strategije. S obzirom na nizak nivo implementacije projekata iz oblasti ekonomskog razvoja, a posebno nizak nivo održivosti rezultata realiziranih projekata (proglašenje najboljih privrednika, poljoprivrednika i sl.), prilikom revizije Strategije potrebno je posebnu pažnju posvetiti održivosti strateških intervencija u ekonomskom sektoru. Također, u cilju institucionalne i finansijske održivosti Strategije, potrebno je raditi na dodatnom jačanju kapaciteta JLS i nevladinog sektora, za privlačenje eksternih izvora sredstava. U ovom kontekstu potrebno je razmotriti i mogućnosti javno-privatnog partnerstva, s obzirom da je na nivou Tuzlanskog kantona stvoren zakonski okvir za njegovu implementaciju.

## Institucionalni i organizacioni kapaciteti

**Procjena institucionalnih i organizacionih kapaciteta** općine Doboj Istok kao nosioca izrade i implementacije Strategije provedena je u svrhu analize raspoloživosti i adekvatnosti kapaciteta za uspješnu implementaciju strateških intervencija. Ovaj dio evaluacije obuhvatio je i procjenu u kojoj mjeri sistematični pristup strateškom planiranju i implementaciji integrirane lokalne strategije razvoja zaista funkcionira u općinskoj svakodnevnoj praksi i cjelokupnoj lokalnoj zajednici.

### Procjena postojećih institucionalnih i organizacionih kapaciteta

Procjena postojećih institucionalnih i organizacionih kapaciteta za uspješnu implementaciju Strategije provedena je poređenjem trenutnog stanja u odnosu na izmjene koje su preporučene Strategijom te u odnosu na preporuke Projekta ILDP, koje su pružene Općini Doboj Istok, a u sklopu tehničke podrške UNDP –a, a koje su bile usmjerene na jačanje institucionalnih kapaciteta za sistemsku i učinkovitu implementaciju Strategije.

#### Promjene koje su uvedene u unutrašnju organizaciju Općinske uprave od usvajanja Strategije

U okviru tehničke podrške koju je ILDP pružio Općini Doboj Istok, a u cilju jačanja funkcije upravljanja razvojem, imajući u vidu različite kriterije (veličina teritorije, broj stanovnika, godišnji Budžet Općine Doboj Istok te Strategiju, kao i veličinu administracije) te postojeći Pravilnik o unutrašnjoj organizaciji općinskih službi za upravu općine Doboj Istok koji je sistematizovao radna mjesta - višeg stručnog saradnika za podršku i razvoj općine, stručnog savjetnika za strateško planiranje i interne kontrole i dio poslova višeg stručnog savjetnika za poslove samostalnog privređivanja, kao okosnicu upravljanja razvojem, predloženo je pozicioniranje JURA-e u okviru Službe za poduzetništvo i finansije, kao samostalne referate (dva radna mjesta i dio opisa posla jednog radnog mjesta). Imajući u vidu da opisi poslova i nadležnosti ovih radnih mjesta nisu jasno definisani, kao ni uloga JURA-e (jedno radno mjesto nikad nije ni popunjeno), predloženo je, prije svega, donošenje novog Pravilnika o unutrašnjoj organizaciji općinskih službi za upravu općine Doboj Istok u cilju konačnog definisanja uloge JURA-e i općinskih službi u procesu upravljanja razvojem.

Nažalost, u srednjoročnom periodu implementacije Strategije nije došlo do zvaničnog uspostavljanja JURA-e, niti je gore spomenuti Pravilnik donošen, što implicira da se nisu desile ni izmjene u opisu poslova pojedinih službenika koji bi trebali činiti JURA, kao ni ugrađivanje poslova vezanih za upravljanje razvojem u opise poslova drugih službenika (pomoćnika načelnika) kako bi se osigurao sistematski pristup strateškom planiranju, ali i formalizovala obaveza učešća u pripremi Planova implementacije, strateških projekata, implementaciji strateških intervencija i sl. Međutim, evaluacijom je utvrđeno da Služba za poduzetništvo i finansije vrši ulogu koordinacijskog i upravljačkog tijela vezano za poslove razvoja, zajedno sa ORT-om, dok općinski službenici, članovi Općinskog razvojnog tima, ostvaruju kontinuiranu međusobnu komunikaciju za razmjenu informacija i iskustava vezanih za Strategiju između pojedinih općinskih službi.

### Održivost sistematičnog pristupaupravljanju razvojem

Procjena održivosti sistematičnog pristupa upravljanja razvojem je izvršena analizom osnovnih funkcija upravljanja lokalnim razvojem.

**Okvirno operativno planiranje – izrada planova implementacije za 1+2 godine:** Općinski razvojni tim i Služba za poduzetništvo i financije rade na pripremi Planova implementacije 1+2 u skladu sa Strategijom. Rukovodioci općinskih službi učestvuju u procesu priprema plana i predlažu projekte za akcioni plan po oblastima nadležnosti. Plan pregleda i odobrava načelnik, nakon čega se isti upućuje Općinskom vijeću Doboj Istok na razmatranje i usvajanje. Općinske službe sarađuju sa Službom za poduzetništvo i financije pri ugradnji projekata u godišnji plan budžeta za projekte koji se finansiraju iz budžeta. Na osnovu navedenog može se zaključiti da, iako JURA nije uspostavljena, nadležnosti koje JURA treba da ima u smislu iniciranja i koordinacije sa pružanjem stručne podrške (moderacija) na izradi orijentacionih planova implementacije, su, prema navedenom, ispoštovane. Međutim, i pored navedenog, evaluacijom je utvrđeno da proces strateškog i budžetskog planiranja nisu u potpunosti usklađeni. Razlog za navedeno, u najvećoj mjeri se odnosi ponovo na nerealnost u planiranju, odnosno prilikom izrade nacrta Budžeta planira se dio koji se odnosi na projekte iz Strategije, ali, prema riječima predstavnika ORT-a, ta sredstva su često nedovoljna.

**Ugradnja prioriteta u godišnje planove odjeljenja i javnih službi:** Rukovodioci općinskih službi pripremaju godišnje programe rada svojih službi i usklađuju ga sa programom rada Općinskog vijeća i Općinskog načelnika, ali nije jasno naglašeno u sistematizaciji opisa poslova službenika da se godišnji planovi službi moraju usklađivati sa Strategijom razvoja. Izostanak formalne obaveze usklađivanja Godišnjih programa rada općinskih službi sa Planom implementacije 1+2 uzrokovalo je da u proteklom periodu strateški prioriteti, u najvećoj mjeri, nisu uvrštavani u planove službi što je ostvarilo i direktan utjecaj na stepen implementacije planiranih strateških intrevencija.

**Razrada projekata:**Trenutno su u Općini Doboj Istok razvijeni kapaciteti devet zaposlenika za pripremu projektnih prijedloga i razradu projekata. Međutim, pripremi projektnih prijedloga se pristupa ad hoc, odnosno po potrebi i po otvorenom javnom pozivu kao eventualnom mogućem izvoru sufinansiranja strateških intervencija iz vanjskih izvora. Načelnik Općine i ORT prate informacije koje objavljuju potencijalni donatori i načelnik daje zaduženja službama na koje se odnose pozivi. Sistematizacijom nije definirano zaduženje za koordinaciju i nadzor nad pripremom projekata za finansiranje iz vanjskih izvora. Razrada projekata za finansiranje iz drugih izvora se vrši u saradnji sa relevantnim službenicima iz drugih službi na ad-hoc bazi, ali ne postoji sistemski utvrđena interna koordinacija između službenika koji se bave razradom projekata. ORT najviše učestvuje u prikupljanju projektnih ideja i prijedloga, svrstava ih u sektore i planove implementacije, određuje im programske indikatore i kreira akcione planove pojedinačno za svaki projekat, ali ORT ne učestvuje u odabiru projekata, ne prati njihovu realizaciju i ne vrši monitoring i evaluaciju prema preporučenoj Metodologiji. Što se tiče razrade projekata čije finansiranje je planirano budžetskim sredstvima, rukovodioci službi koordiniraju razradu projekata iz plana rada za finansiranje iz budžeta, što je samo djelimično utvrđeno sistematizacijom i opisom poslova pojedinih službenika.

**Realizacija projekata:** Kao nosilac implementacije projekata definisanih u Strategiji, većinom je definisana Općina Doboj Istok uz određene eksterne aktere (JKP Čisto, lovačko društvo, ribolovno društvo, škole, NVO i dr.), a što je ovisilo o prirodi projekata i kapacitetima podrške koje određeni subjekt može pružiti u procesu implementacije. Nažalost, usljed izostanka uspostave JURA-e, uočava se nedostatak u centralnom mjestu koje će koordinirati proces realizacije strateških projekata, a time nedostaje i aspekt praćenja i vrednovanja, s obzirom da podaci o realizaciji nisu centralizirani na jednom mjestu, nego se prikupljaju na ad hoc osnovi. Većina intervjuiranih članova Partnerske grupe odnosno zainteresiranih strana iskazala je zadovoljstvo uključenošću u proces i informiranošću o implementaciji Strategije, te su istakli spremnost i za dalju podršku implementaciji projekata iz Strategije, što treba uzeti u obzir i prilikom revizije Strategije.

**Interna koordinacija i komunikacija:** Ovaj aspekt u najvećoj mjeri provodi ORT i Služba za poduzetništvo i financije, koja, na određeni način, vrši ulogu JURA-e. Na osnovu intervjua sa članovima ORT-a, nalazi evaluacije su ukazali da je ORT nastojao u proces pripreme planova i izvještaja o Strategiji i drugih zadataka uključiti što veći broj relevantnih aktera. Ponovo je ukazano na problem neformalizovanosti JURA-e, ali i autoriteta ORT-a što negativno utiče na internu koordinaciju i komunikaciju. Međutim sagledavajući sveukupno koordinaciju i komunikaciju, može se zaključiti da je ista na zadovoljavajućem nivou, što bi uz formaliziran sistemski pristup bilo dodatno unaprijeđeno.

**Eksterna komunikacija** se u proteklom periodu implementacije Strategije odvijala, u najvećoj mjeri kroz Partnersku grupu, kao konsultativno tijelo koje ima savjetodavnu ulogu u procesima definisanja, realizacije, monitoringa, evaluacije i izvještavanja o realizaciji razvojnih prioriteta, a koju čine predstavnici javnog, privatnog i nevladinog sektora. Prema riječima intervjuisanih predstavnika Općine, sastanci Partnerske grupe su se odvijali kontinuirano u prvim godinama implementacije Strategije, dok je u posljednje vrijeme dinamika održavanja sastanaka Partnerske grupe smanjena (4 sastanka u 2010., u 2012. godini 2 sastanka, te po 1 sastanak PG u 2013. i 2014. godini). Kao dodatni kanal komunikacije Strategije sa građanima i ostalim eksternim akterima koristi se web stranica Općine Doboj Istok, kao i putem općinskih službi, članova općinskog vijeća odnosno izvještaja sa sjednica OV-a.

**Praćenje i vrednovanje:** ORT vrši praćenje i nadzor nad implementacijom Strategije. ORT, u saradnji sa općinskim službama, prati realizaciju projekata i podnosi izvještaje, ali ne postoji uspostavljen organizovan i kontinuiran sistem prikupljama, obrade, pohranjivanja i analiziranja podataka relevantnih za praćenje realizacije Strategije. U ovom pogledu je nešto bolje stanje za oblast ekonomskog razvoja, dok se podaci o društvenom sektoru i sektoru zaštite okoliša ne tretiraju na prethodno opisani način. Rukovodioci službi raspoređuju zaduženja svojim službenicima za praćenje implementacije projekata iz plana rada službe koji se finansiraju iz budžeta, što je definirano u okviru njihovih radnih mjesta. Praćenje se odnosi na praćenje pojedinačnih projekata i godišnjih programa rada službi, te ne postoji kontinuirano praćanje. ORT je u proteklim periodima pripremao informacije o implementaciji projekata iz Strategije i iste su bile sastavni dio dokumenta općinskog načelnika koji je bio dostavljan OV-u. Strategijom je bilo preporučeno da praćenje i vrednovanje vrši Jedinica za upravljanje razvojem, koja nije uspostavljena, a što je, djelomično i uzrok izostanka aktivnosti vrednovanja. Uvidom u Godišnje izvještaje o implementaciji Strategije može se zaključiti da su isti unapređivani tokom godina, ali se i dalje nameće potreba adekvatnijeg i jasnijeg praćenja doprinosa implementiranih projekata sektorskim, a zatim i strateškim ciljevima. Prema stanju pregledanih dosadašnjih izvještaja jasno je da je fokus uglavnom bio usmjeren na praćenje projekata čime se u stvari do evaluacije i nije ozbiljnije sagledavalo stanje ostvarenja zadatih strateških ciljeva.

**Upravljanje kvalitetom** – Prema stavovima intervjuisanih predstavnika Općine, upravljanje kvalitetom u svim fazama procesa strateškog planiranja nije osigurano. Na programsko-projektnom nivou u okviru određenih planiranih strateških intervencija definisano je praćenje zadovoljstva korisnika, gdje je u pojedinim aspektima, isto ostalo na nepromijenjenom nivou ili je ostvaren simboličan napredak. Evaluacijom je utvrđeno da Općina nema definisanu politiku praćenja kvaliteta. Uspostavljanje sistema upravljanja kvalitetom je značaj aspekt koji može doprinijeti održivosti strateških intervencija i osiguranja njihovih značajnijih efekata.

*(Aneks 5 Matrica za ocjenu kapaciteta).*

**Zaključci i preporuke**

Imajući u vidu da preporuke ILDP-a za jačanje funkcije upravljanja razvojem na nivou Općine Doboj Istok nisu implementirane u srednjoročnom periodu implementacije Strategije, što je zasigurno imalo utjecaj na proces planiranja, izvještavanja, implementacije, praćenja i vrednovanja Strategije i definisanih strateških intervencija, kao prioritetna aktivnost nameće se uspostava JURA-e prema predloženom modalitetu. Navedeni modalitet je strukturalno riješen sistematizacijom i bez potrebe za značajnijim dodatnim troškovima. U tom kontekstu potrebno je donijeti Pravilnik o unutrašnjoj organizaciji općinskih službi za upravu općine Doboj Istok sa sistematizovanim radnim mjestima i opisima poslova u skladu sa Preporukama. Također, s obzirom da u nadležnostima općinskih službi nema eksplicitnih zaduženja za realizaciju obaveza iz procesa upravljaja razvojem u svim funkcijama, što otežava internu komunikaciju i koordinaciju, navedeno je potrebno formalizovati. Imajući u vidu da se projekti definisani u Strategiji u najvećoj mejri oslanjaju na vanjske izvore sredstava, potrebno je i dalje jačati kapacitete za pripremu projektnih prijedloga za donatorske fondove, kao i za upravljanje projektima. S obzirom na smanjen intenzitet sastanaka Partnerske grupe, značajno je ih koristiti kao mehanizam za provedbu redovnih konsultacija sa relevatnim akterima o pitanjima vezanim za implementaciju Strategije, na kontinuiranom nivou. S obzirom da praćenje i vrednovanje Strategije nije bilo na adekvatnom nivou i/ili je izostalo u srednjoročnom periodu implementacije Strategije, navedeno je potrebno osigurati kroz uspostavu JURA-e ili kroz formalizaciju odnosno uspostavu sistema prikupljanja, obrade, pohranjivanja i analiziranja podataka relevantnih za praćenje realizacije Strategije, u skladu sa procijenjenim uslovima na nivou JLS. Također, posebno je važno ojačati kapacitete za lobiranje i zagovaranje u skladu sa potrebama definiranim Strategijom.

# SUMARNI ZAKLJUČCI I PREPORUKE ZA REVIZIJU

U ovom poglavlju su sumirani ključni zaključci evaluacije i preporuke za proces revizije strategije.

**Relevantnost**

Nalazi evaluacije ukazali su da su prvobitno evidentirani problemi i potrebe i dalje aktuelni u lokalnoj zajednici, tako da su strateške intervencije iz Strategije koje nisu realizirane u proteklom periodu i dalje relevantne i potrebno ih je razmotriti u reviziji Strategije. Međutim, uočen je problem prevelike obimnosti projekata nasuprot raspoloživim finansijskim sredstvima, fokusiranje na društveni sektor, kao i određena neusklađenost između sektorskih i strateških ciljeva, te je potrebno izvršiti reviziju sektorskih ciljeva te prioritetizaciju projekata kako bi se realizirali najrelevantniji projekti uz postojeća finansijska sredstva.Nadalje, tokom evaluacije su uočene strateške intervencije koje nisu bile adekvatno usklađene (koherentne) sa zacrtanim sektorskim ciljevima i ishodima što je smanjilo njihovu relevantnost i konačni uticaj u odnosu na prvobitno definisane probleme i izazove. S tim u vezi se preporučuje da se tokom revizije unaprijedi koherentnost sektorskih ciljeva / ishoda sa projektnim ciljevima/ishodima. Vezano za izmjenjene okolnosti nakon usvajanja Strategije, važno je naglasiti uticaj elementarnih nepogoda tokom 2012. i 2014. godine, uticaj popisa stanovništva kao i prestanka rada Vegafruit d.o.o.

**Efektivnost**

Prije osvrta na efektivnost sa aspekta ostvarenja strateških ciljeva potrebno je napomenuti da je u okviru Strategije uočena nekoherentnost u dijelu povezanosti dijela definisanih projekata sa strateškim ciljem, gdje se navodi povezanost projekata sa strateškim ciljem 5, koji nije definisan u Strategiji.

U pravcu ostvarenja strateških ciljeva definisanih u Strategiji razvoja Općine Doboj Istok može se konstatovati da je ostvaren simboličan napredak, uzrokovan relativno niskim stepenm ostvarenja očekivanih ishoda na nivou sektorskih ciljeva. Strateški ciljevi su dovoljno široko postavljeni tako da su još uvijek relevantni za potrebe zajednice.

Preporuke za proces revizije su:

* **Strateški cilj 1. Razvijena temeljna infrastruktura.** Obuhvatiti novonastale potrebe lokalne zajednice koje se odnose na sanaciju šteta od elementarnih nepogoda te kreirati projekte za prevenciju šteta. U skladu sa dostupnim finansijskim sredstvima, također usmjeriti strateške intervencije na oblast deminiranja, sanacije klizišta, uređenja vodotokova.
* **Strateški cilj 2. Razvijen ambijent za privredni razvoj.** Imajući u vidu efekte koje ostvaruje razvijena poduzetnička infrastruktura, prioritetizirati navedene projekte i uključiti dalje aktivnosti na unapređenju povezanosti poduzetnika te jače saradnje JLS sa lokalnim poduzetnicima.
* Za **Strateški cilj 3.** **Razvijena društvena infrastruktura sa efikasnom lokalnom upravom** i **Strateški cilj 4. Zaštićen životni prostor** definisati dopunske indikatore razvoja koji će omogućiti praćenje ostvarenja strateškog cilja, kako je predloženo ranije. Prioritetizirati aktivnosti na daljem jačanju kapaciteta JLS i nevladnih organizacija u oblasti projektnog i strateškog menadžmenta. Za strateški cilj 4. razmotriti preporuke koje su definisane u okviru LEAP-a, te razmotriti uvrštavanje strateških intervencija u oblasti energetske efikasnosti i obnovljivih izvora energije.

Sektorski ciljevi

Stepen realizacije indikatora sektorskih ciljeva je nizak. Od 16 sektorskih ciljeva, niti jedan nije u potpunosti ostvaren, dok je 10 cijeva djelimično ostvareno. Navedeno implicira da 6 sektorskih ciljeva nije ostvareno. Evaluacijom je utvrđeno da definisani sektorski ishodi, a samim time i sektorski indikatori razvoja, kao ni očekivani rezultati na programsko-projektnom nivou nisu dovoljno usklađeni sa sektorskim ciljevima, što otežava, a u nekim slučajevima i onemogućava nihovu implementaciju kao i praćenje realizacije sektorskog cilja.

Preporuke za proces revizije su:

**Sektorski cilj 1.1 „Uspostavljene i opremljene dvije poslovne zone i uspostavljena bolja organizacija i saradnja preduzetnika do kraja 2015. godine“** je potrebno aktuelizirati u smislu analize mogućnosti prevazilaženja ograničenja za uspostavu poslovnih zona, kako onih finansijskih tako i onih imovinsko-pravne prirode. Razmotriti mogućnosti uvrštavanja strateških intervencija koje će obuhvatiti projekte saradnje sa dijasporom. Definisati očekivane sektorske ishode i indikatore i/ili programsko-projektne ishode i indikatore koji će omogućiti realizaciju i praćenje ispunjena sektorskog cilja u dijelu koji se odnosi na unapređenje saradnje i organizacije lokalnih privrednika, odnosno vezati stratešku intervenciju Osnivanje udruženja privrednika i pripadajući programsko-projektni indikator za ovaj sektorski cilj.

**Sektorski cilj 1.2 „Obezbjeđeni uslovi za razvoj poljoprivredne proizvodnje koji će obezbjediti 5% više poljoprivrednih proizvođača svake godine do 2014. godine“** je potrebno prenijeti u naredni planski period uz korekciju vremenske definisanosti uz revidiranje postojećih i eventualno definisanje novih strateških intervencija, i u skladu sa tim definisanje programsko-projektnih ishoda i indikatora za sve uvrštene intervencije kako bi se mogli ostvariti predviđeni efekti te pratiti njihov doprinos ostvarenju sektorskog cilja.

**Sektorski cilj 1.3 „Obezbjeđena podrška za postojeće i uspostavljanje novih prerađivačkih kapaciteta sa najmanje 200 novih radnih mjesta u do kraja 2013. godine“** je neophodno zadržati u narednom planskom periodu, uz revidiranje strateških intervencija koje bi doprinijele njegovom ostvarenju u skladu sa promijenjenim okolnostima, te u skladu sa tim redefinisati očekivane programsko-projektne ishode i indikatore.

**Sektorski cilj 1.4 „Podržano i razvijeno samostalno preduzetništvo i kućna radinost tako da broj radnji**

**ne bude manji od 150 u 2014. godini“** je potrebno pojmovno i vremenski predefinisati. U skladu sa procijenjenim krajnjim efektima i mogućnostima finansiranja, razmotriti definisanje dodatnih strateških intervencija usmjerenih na razvoj obrtništva.

**Sektorski cilj 1.5 „Uspostavljena mreža međuopćinske saradnje do 2013. godine“**je potrebno uvrstiti i u revidiranu Strategiju, uz redefinisanje projektne intervencije, kako bi se doprinijelo institucionaliziranoj mreži MOS, uz usklađivanje programsko-projektnih ishoda i indikatora sa očekivanim sektorskim ishodima i indikatorima.

**Sektorski cilj 2.1 „Izgrađena i uređena komunalna i putna infrastruktura do 2015. godine“.** Cilj je potrebno uvrstiti i u revidiranu Strategiju, ali uz njegovu redefiniciju s aspekta vremenskog roka i kvantitativnog pokazatelja očekivane promjene, te uvažavajući da je u proteklom periodu realiziran niz intervencija u okviru ovog sektorskog cilja, te novonastale okolnosti usljed posljedica elementarne nepogode. U skladu sa navedenim, potrebno je redefinirati i očekivane sektorske ishode i očekivane rezultate na programsko-projektnom nivou.

**Sektorski cilj 2.2 „Stvoreni kvalitetni uslovi za funkcionisanje ustanova obrazovanja do 2015. godine“** je potrebno zadržati u narednom planskom periodu te razmotriti redefiniranje očekivanih sektorskih ishoda. Razmotriti uspostavljanje boljeg mehanizma praćenja ostvarenja sektorskog cilja.

**Sektorski cilj 2.3. „Značajno unapređena kulturna, informativna i sportska infrastruktura i sadržaji i jača uloga civilnog društva u društveno – ekonomskom razvoju općine do 2015. godine“** prenijeti u revidiranu Strategiju uz definisanje očekivanih sektorskih ishoda i indikatora i/ili programsko-projektnih ishoda i indikatora koji će omogućiti praćenje ispunjena sektorskog cilja u dijelu koji se odnosi na informativnu infrastrukturu i ulogu civilnog društva u društveno-ekonomskom razvoju općine.

**Sektorski cilj 2.4.„Izgrađen održiv sistem civilne zaštite od prirodnih nepogoda do 2015. godine“** je potrebno zadržati i u narednom planskom periodu, ali izvršiti potrebne izmjene očekivanih sektorskih ishoda i indikatora i/ili programsko-projektnih ishoda i indikatora u skladu sa redefenisanim aspektima koji obuhvataju oblast sanacije i prevencije šteta nastalih usljed elementarnih nepogoda.

**Sektorski cilj 2.5 „Opremljena i funkcionalna lokalna uprava do 2013. godine“.** Imajući u vidu uvijek prisutne potrebe zajednice za opremljenom i funkcionalnom lokalnom upravom, cilj je potrebno prenijeti u naredni period implementacije uz korekciju vremenske definisanosti, definisanje dodatnih strateških intervencija, a u skladu sa procijenjenim mogućnostima finansiranja iz internih i eksternih izvora sredstava, te adekvatno redefinisanje očekivanih sektorskih ishoda i indikatora i očekivanih rezultata i indikatora na programsko-projektnom nivou.

**Sektorski cilj 3.1 „Organizovan odvoz krutog otpada i sanirane divlje deponije smeća do 2015. godine“** je potrebno aktuelizirati u smislu analize mogućnosti prevazilaženja ograničenja vezanih za odvoz otpada. Razmotriti uvrštavanje dodatnih strateških intervencija vezanih za sanaciju divljih deponija. Redefinisati programsko-projektne ishode i indikatore na način da se osigura adekvatno praćenje nivoa očekivane promjene.

**Sektorski cilj 3.2 „Uređeno 5 izletišta do 2015. godine“**razmotriti potrebe lokalne zajednice vezane za sektorski cilj. U skladu sa navedenim redefinisati cilj i planiranu stratešku intervenciju. Razmotriti uspostavljanje boljeg mehanizma praćenja ostvarenja sektorskog cilja

**Sektorski cilj 3.3 „Organizovan sistem praćenja zagađenosti zemljišta, zraka i vode do 2015. godine“** je potrebno redefinisati odnosno proširiti na način da obuhvati širi raspon efekata i aktivnosti u okviru sistema praćenja zagađenosti, posebno u pogledu zagađenosti poljoprivrednog zemljišta ili pak stratešku intervenciju vezanu za uspostavu sistema praćenja zagađenosti zemljišta uvrstiti u okviru drugog adekvatnog sektorskog cilja u Sektorskom planu zaštite okoliša.

**Sektorski cilj 3.4 „Uređene javne površine do 2015. godine“** je potrebno prenijeti u revidiranu Strategiju, uz, u skladu sa procjenjenim mogućnostima finansiranja i prioritetima, definisanje dodatnih strateških intervencija, a time i pripadajućih očekivanih ishoda i indikatora na programsko-projektnom nivou.

**Sektorski cilj 3.5 „Zaštićen šumski biodiverzitet do 2015. godine“.** Sektorski cilj je potrebno prenijeti u naredni period implementacije uz reviziju ishoda i/ili definisanje sektorskih indikatora koji će omogućiti praćenje nivoa promjene koja se desila i napretka u ostvarenju sektorskog cilja. U suprotnom, u skladu sa mogućnostima definisati dodatne strateške intervencije (projekte/mjere) koje će biti usmjerene na ostvarenje očekivanog ishoda.

**Sektorski cilj 3.6 „Uspostavljena međuopćinska saradnja u cilju zaštite životne sredine do 2015. godine“** – razmotriti redefinisanje sektorskog cilja 3.6. s obzirom da je u okviru Plana ekonomskog razvoja definisana strateška intervencija u pravcu ostvarenja međuopćinske saradnje u različitim oblastima, ili pak definisati strateške intervencije za potrebe ostvarenja navedenog sektorskog cilja, uz korekciju vremenske definisanosti.

Generalna preporuka je da se u procesu revizije: sektorski ciljevi/ ishodi te njima pripadajući programi (projekti i mjere) redefinišu prema stepenu doprinosa strateškom cilju, a u skladu sa dostupnim finansijskim izvorima za njihovu implementaciju. Pri tome, potrebno je adekvatno definisati veze, prvo, između strateških i sekorskih ciljeva te između sektorskih i programsko-projektnih ciljeva i ishoda, a kako bi se osiguralo da se provođenjem projekata i mjera postigne željeno ostvarenje sektorskog cilja.U sklopu ovih aktivnosti potrebno je, također, prioritetizirati/revidirati do sada nerealizirane projekte te uvesti eventualne nove projekte (zbog revidiranja sektorskih ciljeva/ishoda) u skladu sa realnim finansijskim planiranjem. Ove aktivnosti bi trebale biti realizovana u suradnji sa ORT-om i zainteresiranim stranama, da bi se povećala involviranost istih u proces implementacije. Pri tome, preduslov je izvršiti objektivnu finansijsku procjenu mogućnosti finansiranja za narednih pet godina, jer je tokom evaluacije utvrđeno da je postojao, problem u prikupljanju finansijskih sredstava te da je to jedan od osnovnih razloga neimplementacije planiranih aktivnosti. Također, neophodno je uspostaviti mehanizam za praćenje realizacije definisanih sektorskih ciljeva te pristupiti toj aktivnosti sa maksimalnom posvećenošću i ozbiljnosti, kako bi se na adekvatan način pratilo ispunjene sektorskih i strateških ciljeva, te samim time i efikasnost strateških interevencija.

Dodatno, potrebno je provjeriti mogućnosti za uvrštavanje dodatnih intervencija u skladu sa izrađenim LEAP-om, naročito iz oblasti energetske efikasnosti i obnovljivih izvora energije, te posljedično izvršiti prilagodbu sektorskih ciljeva i pripadajućih očekivanih ishoda.

**Efikasnost**

Efikasnost sa aspekta broja realiziranih projekata u odnosu na broj planiranih projekata je izuzetno niska, sa svega 52% projekata u kojima su zabilježene aktivnosti realizacije (završeni i započeti projekti), odnosno 27% u potpunosti implementiranih projekata. Sa druge strane, ukoliko se posmatra procenat ukupno realiziranih sredstava u odnosu na ukupno planirana sredstava, isti iznosi 95%, međutim razlog za navedeno ne leži u implementaciji 95% planiranih strateških intervencija nego implementaciji nekoliko projekata (Uspostavljanje kapaciteta za otkup i preradu mlijeka, Izgradnja novih puteva i sanacija postojećih puteva na općini Doboj Istok, Rješavanje vodosnadbjevanja u MZ Stanić Rijeka i dr.) u znatno višoj vrijednosti od planirane. Analizom efikasnosti uočeno je nerealno planiranje, i fokusiranje na društveni sektor, s obzirom da su u srednjoročnom periodu implementacije Strategije implementirana 23 nova projekta (izvan Planova implementacije) od čega 19 u društvenom sektoru.

Preporuka je da se u procesu revizije Strategije pokuša optimizirati obim projekata prema očekivanim mogućnostima izdvajan ja iz Budžeta, ali i finansiranje iz vanjskih izvora. Preporuka je da se razmotre planovi i fondovi viših nivoa vlasti (npr. u pripremi je Strategija razvoja Tuzlanskog kantona za period 2016.-2020. godina, Federalni fond za pomoć nastradalim područjima), te realno procijene i mogućnosti finansiranja projekata iz međunarodnih fondova (IPA fondovi, Svjetska banka i dr.), kako bi se doprinijelo unapređenju stepena omjera planiranih i realiziranih sredstava, a time osigurao i veći doprinos ostvarenju ciljeva postavljenih u Strategiji. Pored toga je neophodno i dalje jačanje kapaciteta za pripremu projektnih prijedloga, kako predstavnika Općine tako i drugih razvojnih aktera na ovom području, kako bi se doprinijelo višem stepenu finansiranja planiranih strateških intervencija iz vanjskih izvora.

**Utjecaj**

U srednjoročnom periodu implementacije Strategije 2011.-2014. godine, ostvaren je određeni (skroman, ali ipak vidljv) napredak u ostvarenju utjecaja na razvoj lokalne zajednice kroz projekte unapređenja putne, komunalne i društvene infastrukture, projekte usmjerene na sanaciju deponija i čišćenje vodotokova i drugih aktivnosti usmjerenih na zaštitu okoliša. Sa druge strane, i pored izostanka značajnog broja strateških intervencija u oblasti ekonomskog razvoja, uspostava kapaciteta za otkup i preradu mlijeka imala je pozitivan efekat na povećanje broja zaposlenih, ali i poticaj osnivanju novih biznisa. Kako bi se ostvario planirani utjecaj preporučuje se veća koordinacija između JLS i drugih razvojnih aktera, snažnije lobiranje interesa Općine u planovima viših nivoa vlasti (posebno u kontekstu povezanosti sa Strategijom razvoja Tuzlanskog kantona koja je u završnoj fazi izrade), te i dalje jačanje kapaciteta i intenziviranje aktivnosti na pronalaženju vanjskih izvora za finansiranje razvojnih aktivnosti, kao i izdvajanja budžetskih sredstava u skladu sa planovima razvoja.

**Institucionalni i organizacioni kapaciteti**

Postojeća organizacija na nivou Općine Doboj Istok nije adekvatna za ispunjavanje svih potrebnih funkcija planiranja i upravljanja razvojem. Preporučuje se da se ubrzaju aktivnosti oko uspostavljanje JURA-e i adekvatnog definiranja funkcija upravljanja razvojnim aktivnostima na nivou svih relevantnih radnih mjesta koji se odnose na planiranje i implementaciju Strategije. Pored toga potrebno je formalizovati internu i eksternu komunikaciju i koordinaciju između zainteresiranih strana, čime bi se povećala informiranost i involviranost svih u aktivnosti implementacije projekata. Pri tome, posebno je važno ojačati kapacitete za lobiranje i zagovaranje u skladu sa potrebama definiranim Strategijom. Nadalje, potrebno je jačati institucionalne kapacitete u smislu pisanja projektnih prijedloga i upravljanja projektima, kako bi se ostvario veći stepen pribavljanja vanjskih sredstava, ali i veći stepen ispunjenja projektnih ciljeva unutar.

* U izradu planova implementacije 1+2 godine uključiti sve rukovodeće strukture. Prioritete (projekte iz Strategije i ideje koje se dobiju iz javnih rasprava o nacrtu budžeta ili kroz konsultacije sa članovima Partnerske grupe) određivati u odnosu na strateške ciljeve, a ne primarno u zavisnosti od raspoloživih fondova.
* Predstavnike Odjela za budžet intenzivno uključiti u operativno okvirno planiranje.
* Formalizirati praksu izrade planova službi te osigurati operacionalizaciju Strategije putem ugradnje prioriteta iz okvirnog plana implementacije u godišnje planove odjeljenja i javnih službi.
* Precizno definisati poslove centralne jedinice za upravljanje razvojem (JURA), kao i poslove i zadatke službenika i uposlenika vezanih za realizaciju i praćenje projekata, uključujući koordinaciju sa jedinicom.
* Intenzivirati eksternu komunikaciju radi promocije strateškog pristupa planiranju, promocije postignuća i uključivanja socio-ekonomskih aktera u implementaciju Strategije (mogući instrumenti su Partnerska grupa i Ekonomsko ili privredno vijeće i sl.) te donijeti akcioni plan eksternog komuniciranja. Općinsko rukovodstvo i Općinski razvojni tim trebaju imati proaktivniji pristup u komunikaciji prema socio-ekonomskim akterima kako bi promovirali postignuća iz Strategije i uključili aktere u implementaciju i praćenje Strategije.
* Praćenje i vrednovanje (godišnja revizija i izvještavanje) moraju se temeljnije organizovati putem definisanja jasne uloge jedinice za upravljanje razvojem i uvođenjem jasne koordinacije između jedinice i drugih organa Općine. Treba uspostaviti jedinstvenu bazu podataka o projektima iz Strategije, uz pomoć alata (tabele u Excelu za praćenje projekata i ciljeva) koji su razvijeni u toku predmetne evaluacije.
* Nakon revizije Strategije kreirati template (urnek) Godišnjeg izvještaja o implementaciji Strategije kako bi se osigurala povezanost i usklađenost Planova implementacije 1+2 i Godišnjih izvještaja o implementaciji te osiguralo adekvatno praćenje implementacije strateških interevencija te njihovog doprinosa ostvarenju sektorskih i strateških ciljeva.

**Održivost**

Prilikom revizije Strategije potrebno je adekvatno razmotriti princip održivosti za sve strateške intervencije imajući u vidu prethodno opisane rizike. Kako bi se unaprijedila održivot, implicirana je potreba intenziviranja aktivnosti na uspostavi JURA-e u svrhu otklanjanja nedostataka u dosadašnjem periodu implementacije Strategije. S obzirom na nizak nivo implementacije projekata iz oblasti ekonomskog razvoja, a posebno nizak nivo održivosti rezultata dijela realiziranih projekata, preporučuje se da se prilikom revizije Strategije posebna pažnja posveti održivosti strateških intervencija u ekonomskom sektoru. Također, u cilju institucionalne i finansijske održivosti Strategije, potrebno je raditi na dodatnom jačanju kapaciteta JLS i nevladinog sektora, za pripremu kvalitetnih aplikacija za privlačenje eksternih izvora sredstava. Preporučuje se razmotriti i mogućnosti javno-privatnog partnerstva, s obzirom da je na nivou Tuzlanskog kantona stvoren zakonski okvir za njegovu implementaciju.

# ANEKSI[[3]](#footnote-3)

# Aneks 1: Lista učesnika u procesu evaluacije Strategije Općine Doboj Istok

Lista učesnika uvodne radionice (ORT)

|  |  |
| --- | --- |
| **Ime i prezime** | **Pozicija** |
| Adil Halilović | Stručni savjetnik za finansije |
| Salih Šišić | Viši samostalni referent za civilnu zaštitu |
| Hasib Batalević | Stručni savjetnik |
| Omer Hadžić | Sekretar Općine Doboj Istok |
| Kemal Bratić | Načelnik Općine Doboj Istok |
| Damir Avdaković | Viši stručni saradnik za poduzetništvo |
| Bahrija Umihanić | Evaluator |
| Muamer Obarčanin | ILDP |

Lista intervjuisanih prestavnika Općine

|  |  |  |
| --- | --- | --- |
| **Ime i prezime** | **Pozicija** | **Intervju** |
| Hasib Batalević | Koordinator Tima za razvoj | Licem u lice/pismeno |
| Damir Avdaković  | Koordinator ORT-a | Licem u lice/pismeno |
| Adil Halilović | Voditelj sektorske grupe za oblast ekonomskog razvoja, član ORT-a | Licem u lice/pismeno |
| Alirizah Mujkić | Predstavnik Službe za finansije i poduzetništvo Općine Doboj Istok, član ORT-a | Licem u lice/pismeno |
| Omer Hadžić | Voditelj sektorske grupe za oblast društvenog razvoja, član ORT-a | Licem u lice/pismeno |
| Salih Šišić | Predstavnik Službe za civilnu zaštitu, Općine Doboj Istok, član ORT-a | Licem u lice/pismeno |
| Halid Hadžić | Voditelj sektorske grupe za oblast zaštite okoliša, član ORT-a | Licem u lice/pismeno |

Lista intervjuisanih predstavnika Partnerske grupe i zainteresiranih strana

|  |  |  |
| --- | --- | --- |
| **Ime i prezime** | **Pozicija** | **intervju** |
| Selvedina Mujkić | predstavnica obrta, vlasnik krojačke radnje, član Partnerske grupe | Licem u lice/pismeno |
| Sulejman Hrnjičić | Predstavnik Udruženja poljoprivrednika, član Partnerske grupe | Licem u lice/pismeno |
| Halil Mujić | Predstavnik nevladinog sektora iz oblasti društvenog razvoja , član Partnerske grupe | Licem u lice/pismeno |
| Asim Hodžić | Predstavnik JKP Čisto Doboj Istok | Licem u lice/pismeno |

Lista učesnika završne radionice (prezentacije Izvještaja)

|  |  |
| --- | --- |
| **Ime i prezime** | **Pozicija** |
| Damir Avdaković | Viši stručni saradnik za poduzetništvo |
| Bahrija Umihanić | Evaluator |
| Zorica Prokić | UNDP BiH  |
| Husein Šuvalić | Predsjednik O.O.Crvenog Križa |
| Samir Mujkić | Referent za poljoprivredu |
| Asim Hodžić | Direktor JKP |
| Sulejman Delić | Pomoćnik općinskog načelnika u Službi civilne zaštite |
| Adil Halilović | Stručni savjetnik za finansije |
| Hasib Batalević | Stručni savjetnik |
| Salih Šišić | Referent u Općinskoj službi za Civilnu zaštitu |
| Omer Hodžić | Sekretar općine |

# Aneks 2: Lista pregledanih dokumenata i korištenih alata tokom evaluacije strategije

Lista pregledanih dokumenata

* Strategija integriranog lokalnog razvoja općine Doboj Istok za period 2011.-2020. godina
* Plan implementacije 1+2 za period 2013.-2015.
* Plan implementacije 1+2 za period 2014.-2016.
* Godišnje izvješće o implementaciji Strategije razvoja općine Doboj Istok za 2011 i 2012.
* Godišnje izvješće o implementaciji Strategije razvoja općine Doboj Istok za 2013.
* Godišnje izvješće o implementaciji Strategije razvoja općine Doboj Istok za 2014.
* Izvještaj o izvršenju Budžeta Općine Doboj Istok za 2012. godinu.
* Detaljni finansijski planovi za projekte za za 2013., 2014. i 2015. godinu
* Podloge za praćenje projekata sa podacima za period 2011.-2013. godine
* Procjena postojećih funkcija i struktura za upravljanje lokalnim razvojem Općine Doboj Istok
* Procjena postojećih funkcija upravljanja lokalnim razvojem Općine Doboj Istok;
* Preporuke za uspostavljanje Jednice za upravljanje lokalnim razvojem (JURA) u Općini Doboj Istok)
* Socioekonomski pokazatelji po općinama za 2011, 2012.,2013., 2014.
* Izvještaj o radu općinskog načelnika za 2011.godinu
* Izvještaj o radu općinskog načelnika za 2013. godinu
* Izvještaj o radu općinskog načelnika za 2014. godinu
* Završni račun Općine Doboj Istok za 2014. godinu

Lista korištenih alata.

* SMI tabela
* Programsko-projektna tabela
* Upitnik za intervjuisanje predstavnika Općine Doboj Istok
* Upitnik za intervjuisanje članova Partnerske grupe i zainteresiranih strana
* Matrica za ocjenu kapaciteta
1. Srednjoročna evaluacija se organizuje u sklopu priprema za predstojeću reviziju lokalne razvoje strategije. Podršku provođenju neovisne evaluacije pruža UNDP-ov „Projekat integriranog planiranja lokalnog razvoja” (ILDP), kao zajednička inicijativa Vlade Švicarske i UNDP-a. U tu svrhu, Projekat ILDP je angažirao vanjskog evaluatora prof.dr. Bahriju Umihanića. [↑](#footnote-ref-1)
2. *Podaci o planiranim i realiziranim sredstvima prikazani u ovoj tabeli su podaci iz sektorskih planova Strategije plus podaci za „nove“, naknadno dodate projekte kroz planove implementacije. Projekti koji su imali uticaj na realizaciju Strategije a koji nisu obuhvaćeni planovima implementacije predstavljeni su u posebnoj tabeli br. 7.* [↑](#footnote-ref-2)
3. Pomoćne tabele i formati upitnika koji su korišteni tokom evaluacije su u elektronskoj formi priloženi uz izvješće. [↑](#footnote-ref-3)